Kerajaan Sukothai Dan Kelahiran Thailand

Kerajaan Sukhothai merupakan sebuah kerajaan awal yang terletak di Thailand moden. Kerajaan ini ditubuhkan pada kurun ke-13. Sebelum Kerajaan Sukhothai terbentuk, kebanyakan wilayah Thailand moden ini berada di bawah pemerintahan Empayar Khmer.

Memandangkan kerajaan Khmer ini berpangkalan di Kemboja moden, maka mereka boleh dianggap sebagai sebuah kuasa asing. Sementara itu, Kerajaan Sukhothai ini pula ditubuhkan oleh seorang pemerintah tempatan Tai.

Justeru, kerajaan ini dianggap secara umum oleh masyarakat Tai (salah satu kumpulan etnik utama Tai) sebagai titik permulaan sejarah bangsa dan negara mereka. Kerajaan Sukhothai berakhir pada hujung kurun ke-15, apabila ia tumbang di tangan sebuah lagi kuasa Tai, iaitu Kerajaan Ayutthaya.

SITUASI SEBELUM TERTUBUHNYA KERAJAAN SUKHOTHAI

Pada tahun 802 Masihi, seorang pemerintah yang bernama Jayavarman II mengisytiharkan dirinya sebagai chakravartin (diterjemah sebagai raja alam) di Phnom Kulen, banjaran gunung yang terletak di barat laut Kemboja. Pengisytiharan ini secara umum dianggap sebagai permulaan Empayar Khmer, yang juga dikenali sebagai Empayar Angkor.

Pada kurun-kurun berikutnya, bangsa Khmer mendominasi kebanyakan daratan Asia Tenggara. Pada kemuncak kuasanya, yakni antara kurun ke-11 dan kurun ke-13 Masihi, kuasa Empayar Khmer ini melangkaui sempadan Kemboja. Ia memerintah atau menaungi Laos, Thailand dan Vietnam moden. Selain itu, pengimejan satelit mendapati bahawa Angkor, iaitu ibu kota Khmer pada masa itu, merupakan sebuah pusat urban pra-industri terbesar di dunia sekaligus membuktikan lagi kekayaan dan kekuasaan yang dimiliki oleh empayar berkenaan.

Pemerintah agung terakhir Empayar Khmer ialah Jayavarman VII, yang memerintah dari tahun 1181 hingga 1206 Masihi. Antara pencapaian Jayavarman ini termasuklah kempen ketenteraan yang berjaya ke atas Cham (yang kerajaannya, Champa, terletak di sempadan timur Empayar Khmer), penyatuan semula empayar dan pelancaran sejumlah projek pembinaan penting. Para pemerintah yang menggantikan Jayavarman tidak mewarisi kecekapan beliau, lantas empayar pun mula mengalami kemunduran secara bertahap.

Misalnya menjelang tahun 1220 Masihi, bangsa Khmer telah meninggalkan sejumlah wilayah yang sebelum ini dirampas oleh Jayavarman dari bangsa Cham. Walaupun Empayar Khmer masih merupakan sebuah kuasa yang digeruni, bangsa Tai yang merupakan jirannya di barat pada masa yang sama mengalami perkembangan kuasa.

Pada tahun 1431, Kerajaan Ayutthaya melancarkan ser4ngan ke atas Empayar Khmer dan berjaya men4kluk ibu kotanya, Angkor. Kejatuhan Angkor ini dianggap sebagai pengakhiran dominasi bangsa Khmer di Asia Tenggara.

Walaupun begitu, kebangkitan bangsa Tai pada hakikatnya berlaku jauh lebih awal daripada itu. Kerajaan Tai pertama yang bangkit menentang Khmer ialah Kerajaan Sukhothai. Menurut tradisi, kerajaan ini ditubuhkan pada tahun 1238 oleh seorang pembesar Tai tempatan yang bernama Pho Khun Bang Klang Hao (bermaksud ‘Raja Yang Memerintah Langit’).

PEMERINTAH PERTAMA KERAJAAN SUKHOTHAI

Pho Khun Bang Klang Hao merupakan pembesar Bang Yang, sebuah wilayah kecil di daerah paling barat Empayar Khmer (kini wilayah utara Thailand). Berikutan pengenaan cukai-cukai yang tinggi oleh Kerajaan Khmer, Pho Khun Bang Klang Hao pun memutuskan untuk melancarkan pemberontakan terhadap pemerintah atasannya itu sekaligus mengisytiharkan kemerdekaan. Beliau dibantu oleh seorang lagi pembesar Tai, iaitu Khun Pha Mueang.

Pihak penentang ini men4kluk Sawankhalok dan menewaskan gabenor Sukhothai yang mewakili pemerintah Khmer. Kerajaan Khmer gagal bertindak balas ke atas penentangan bangsa Tai ini. Hal ini berkemungkinan kerana mereka sedang menumpukan kekuatan atau tenaga pada projek-projek pembinaan monumen di ibu kota.

Setelah mengusir suku Khmer dari tanahnya, Pho Khun Bang Klang Hao menubuhkan Kerajaan Sukhothai dan mengambil nama baru, iaitu Sri Indraditya yang boleh diterjemahkan daripada bahasa Sanskrit sebagai, “Raja Matahari dengan Kuasa Indra.”

Kemasyhuran beliau dalam kalangan rakyatnya “dicerminkan menerusi gelaran yang diberikan ke atasnya, iaitu Phra Ruang yang membawa maksud Putera Gemilang”. Gelaran ini digunakan oleh kesemua raja Sukhothai di zaman terkemudian dan dijadikan sebagai nama dinasti. Dinasti Phra Ruang ini dianggap sebagai dinasti diraja pertama Thailand, sekaligus permulaan sejarah bangsa dan negara itu.

Sri Indraditya memerintah Kerajaan Sukhothai sehingga kemangkatannya pada tahun 1270 Masihi. Sepanjang 32 tahun pemerintahannya, Kerajaan Sukhothai wujud sebagai sebuah kuasa tempatan yang kecil. Kerajaan ini kekal dengan kedudukan sedemikian semasa era pengganti Sri Indraditya, iaitu Ban Mueang si putera kedua raja.

Berbanding ayahandanya, Ban Mueang memerintah untuk tempoh yang singkat. Beliau memimpin Kerajaan Sukhothai hanya selama sembilan tahun. Kedudukannya digantikan oleh Ramkhamhaeng, adiknya. Pada zaman pemerintahan Ramkhamhaeng yang berlangsung sehingga tahun 1298 inilah Kerajaan Sukhothai muncul sebagai kuasa serantau yang berpengaruh.

PRASASTI RAMKHAMHAENG DI KERAJAAN SUKHOTHAI

Walaupun pada hari ini kita mempunyai maklumat berkenaan Ramkhamhaeng, pada hakikatnya beliau dilupakan hampir sepenuhnya pada kurun-kurun sesudah kemangkatannya. Hanya pada tahun 1834 barulah kewujudan raja ini diingati kembali. Pada tahun itu, Raja Mongkut dari Siam (seorang sami Buddha pada masa itu) menemui prasasti Ramkhamhaeng (juga dikenali sebagai Prasasti Satu Sukhothai) yang dihasilkan pada tahun 1292.

Semenjak itu, Ramkhamhaeng dikenang sebagai perwira bangsa di Thailand. Kebanyakan maklumat yang kita miliki tentang raja ini diambil daripada prasasti tersebut. Pada hujung 1980an dan 1990an, sebahagian sejarahwan meragui kesahihan prasasti ini. Hal ini membibitkan suatu kontroversi yang masih belum diselesaikan untuk tempoh yang panjang.

Prasasti Ramkhamhaeng berbentuk tiang batu setinggi 3.76 kaki (114.5 cm) dan mempunyai empat sisi. Setiap satunya mempunyai ukuran lebar 1.16 kaki (35.5 cm). Sisi pertama dan kedua tiang ini masing-masing mempunyai 35 baris tulisan, manakala sisi ketiga dan keempat pula masing-masing 27 baris.

Prasasti-prasasti ini dianggap sebagai contoh terawal tulisan Tai. Menurut prasasti itu, tulisan ini dicipta oleh Ramkhamhaeng sendiri,

“Sebelum ini, huruf-huruf Tai sebegini tidak wujud. Pada tahun 1283 Masihi, yakni tahun kambing, Raja Ramkhamhaeng menumpukan seluruh jiwa dan raganya untuk mencipta huruf-huruf Tai ini. Maka, huruf-huruf Tai ini pun wujud kerana raja menciptanya.”

Selain maklumat berkenaan Ramkhamhaeng, prasasti ini juga memberikan beberapa maklumat sejarah terawal Kerajaan Sukhothai. Misalnya pada permulaan prasasti ini, Ramkhamhaeng menyatakan bahawa ayahandanya ialah Sri Indraditya, manakala ibundanya pula ialah seorang wanita yang bernama Nang Suang.

Ramkhamhaeng juga menyebutkan bahawa beliau mempunyai dua orang saudara lelaki dan dua orang saudara perempuan. Selain itu, kita turut mengetahui bahawa putera sulung Sri Indraditya mangkat semasa kecil.

Sudah tentu, matlamat utama Prasasti Ramkhamhaeng ini adalah untuk mengagung-agungkan raja dan segala pencapaiannya. Sebagai contoh, prasasti ini menyatakan bahawa Kerajaan Sukhothai meraih kepesatan pada era pemerintahan Ramkhamhaeng,

“Terdapat ikan di air dan padi di ladang. Raja kerajaan ini tidak mengenakan cukai ke atas rakyatnya yang berlalu-lalang di jalanan. Mereka bebas membawa ternakan mereka, atau menunggang kuda-kuda mereka untuk berdagang. Sesiapa yang mahu mendagangkan gajah, maka dia lakukannya; sesiapa yang mahu mendagangkan kuda, maka dia lakukannya; sesiapa yang mahu mendagangkan perak atau emas, maka dia lakukannya.”

Prasasti ini juga menceritakan tentang keperibadian raja. Misalnya, raja digambarkan sebagai seorang putera yang taat,

“Semasa hayat ayahandaku, aku menumpahkan khidmat kepada ayah dan bonda. Bilamana aku berjaya menangkap buruan atau ikan, maka aku akan bawakannya kepada ayah. Apabila aku memetik mana-mana buah yang masam atau manis yang sedap dan baik untuk dimakan, maka aku akan bawakannya kepada ayah. Apabila aku pergi memburu gajah dan menangkapnya, baik dengan tali mahupun kurungan, maka aku akan bawakannya kepada ayah.”

Selain itu, Ramkhamhaeng turut menggambarkan dirinya sebagai seorang pemerintah yang prihatin terhadap rakyat jelata sebagaimana yang dicatatkan,

“Terdapat sebuah loceng yang digantung pada gerbang istana. Jika rakyat jelata di tanah ini mempunyai bantahan dan mahu berbicara kepada pemerintah dan rajanya, maka mudah sahaja; beliau akan pergi membunyikan loceng yang digantungkan oleh Raja di situ. Raja Ramkhamhaeng, si pemerintah kerajaan akan mendengar loceng itu; seterusnya beliau memanggil lelaki itu masuk dan mengajukan soalan kepadanya, menyelidiki aduannya dan memutuskan dengan adil untuknya.”

AGAMA DALAM KERAJAAN SUKHOTHAI

Selain itu, menerusi prasasti ini juga kita dapat mengetahui bahawa kepercayaan Buddhisme sangat penting dalam kerajaan. Misalnya,

“Di dalam kota Sukhothai ini, terdapat wihan (dewan suci yang mengandungi imej Buddha), ada patung-patung emas Buddha, ada patung-patung setinggi sembilan meter, ada patung-patung Buddha yang besar dan sederhana, ada wihan-wihan yang besar dan sederhana; terdapat sami-sami yang baru, sami-sami yang sudah berkhidmat selama lima tahun, sami-sami yang sudah berkhidmat selama sepuluh tahun, dan sami-sami yang sudha menjadi tuan guru.”

Antara lain lagi,

“Penduduk di kota Sukhothai ini gemar memelihara amalan dan berbuat kebajikan. Raja Ramkhamhaeng, pemerintah kota Sukhothai ini, juga para putera dan puteri, pemuda dan pemudi bangsawan, dan semua bangsawan tanpa berkecuali, baik lelaki mahupun perempuan, semuanya menganut kepercayaan Buddha dan mengamalkan ajarannya walau pada musim hujan.”

Sudah tentu, sami-sami dan biara-biara Buddha meraih manfaat yang besar dari kemurahan hati raja dan golongan bangsawan. Sebagai contoh, hadiah-hadiah yang diberikan untuk kegunaan para sami dalam upacara Kathin (diadakan secara tahunan pada penghujung musim hujan) berjumlah dua juta cowries (kulit-kulit siput gerus) setiap tahun.

Pada bahagian akhir Prasasti Ramkhamhaeng, beliau digambarkan sebagai seorang pen4kluk agung yang memperluaskan sempadan kerajaannya ke semua arah,

“Beliau berupaya menundukkan sejumlah musuh yang memiliki kerajaan-kerajaan yang luas dan banyak gajah. Tempat-tempat yang ditaklukinya di timur termasuklah Phitsanulok, tebing Sungai Mekong, Vientiane, sebagai sempadan. Di selatan pula termasuklah Nakhon Sawan, Phraek Sriracha, Suphanburi, Ratchaburi, Phetchaburi, Nakhon Si Thammarat, dan pantai laut sebagai sempadan. Sementara di barat termasuklah Mae Sot, Mottama (Burma), Bago (Burma), dan laut sebagai sempadan. Di utara pula termasuklah Phrae, Nan dan melangkaui tebing Mekong, Luang Prabang sebagai sempadan.”

Sejarahwan memperkirakan bahawa tempat-tempat ini tidaklah diperintah secara langsung oleh Ramkhamhaeng. Sebaliknya, keadaan lebih cenderung memperlihatkan pemerintah-pemerintah tempatan memperakui kekuasaan Kerajaan Sukhothai.

Menerusi Prasasti Ramkhamhaeng, jelas bahawa Ramkhamhaeng adalah seorang pemerintah yang bukan calang-calang. Namun malang, para pengganti beliau tidak mewarisi kecekapannya dan kerajaan dengan pantas kehilangan kuasa dan pengaruh di rantau berkenaan. Tidak lama selepas kemangkatan Ramkhamhaeng, kuasa-kuasa bawahan termasuklah yang terletak jauh di sempadan, mula berpecah.

Apapun, memandangkan Ramkhamhaeng menyerap hampir seluruh Thailand moden ke bawah pemerintahannya, maka wilayah kekuasaannya ini memperoleh satu visi kesatuan dan identiti kebudayaan yang baru. Visi ini diterapkan oleh negara-negara pengganti Sukhothai, terutama Kerajaan Ayyuthaya. Kerajaan ini bermula sebagai sebuah negara di selatan Sukhothai, namun secara bertahap mengembangkan kuasanya ke utara.

Pada tahun 1349 Masihi, Sukhothai ditakluk oleh Kerajaan Ayyuthaya. Apapun, Sukhothai dan Ayyuthaya terus wujud secara bersama sebagai dua buah kuasa yang berbeza. Sukhothai hanya diserap oleh Ayyuthaya pada tahun 1438 Masihi, tahun yang menandakan berakhirnya Kerajaan Sukhothai.

Legasi Sukhothai kekal kuat di Thailand sehingga ke hari ini. Sejarah permulaan negara itu boleh dijejak kembali pada sejarah kerajaan ini, lantaran kerajaan tersebut diangkat sebagai kerajaan pertama suku Tai. Selain itu, Ramkhamhaeng juga sehingga kini dihormati sebagai perwira bangsa di negara tersebut lantaran sumbangannya yang besar terhadap Kerajaan Sukhothai, terutama sekali dalam membawakan identiti kebudayaan dan kesatuan dalam kalangan masyarakat Tai.

Sebagai penutup, ibu kota kerajaan, iaitu Sukhothai pada hari ini merupakan Tapak Warisan Dunia UNESCO di bawah nama ‘Bandar Bersejarah Sukhothai dan Bandar-Bandar Bersejarah Berkaitan’.

Dua buah tapak lain yang turut dimasukkan ke dalam kumpulan ini ialah Si Satchanalai dan Kamphaeng Phet, masing-masing terletak tidak jauh dari Sukhothai. Tapak ini paling menonjol dengan kehadiran monumen-monumen Buddha, yang juga berfungsi bagi memperingati kegemilangan yang pernah dikecapi oleh kota tersebut, termasuklah oleh Kerajaan Sukhothai.

TERJEMAHAN:

Wu Mingren. (17 April 2020). Kingdom of Sukhothai and the Birth of Thailand. Ancient Origins. https://www.ancient-origins.net/ancient-places-asia/sukhothai-kingdom-0013580


Kenapa Eropah Tak Berlumba-lumba Bina Pencakar Langit?

Negara atau bandar di Eropah seperti Rom di Itali, St. Petersburg dan  Amsterdam masih mengekalkan tradisi bangunan berketinggian rendah meskipun mereka merupakan negara dengan kepadatan penduduk yang tinggi serta mempunyai tahap ekonomi yang lebih baik melebihi negara lain.

Anggapan kita, “kenapa negara diorang ni kalau dah tahu kaya, kenapa bina rendah-rendah lagi bangunan, kan bangunan tinggi menonjolkan kemegahan?” Anda turut merasa hairan dengan kekurangan pencakar langit yang memenuhi ruang dibandaraya mereka terutama sekali di Eropah.

Keadaan ini berbalik kepada persaingan kebudayaan serta kefahaman terhadap konsep senibina serta perancangan bandar antara dua negara ini iaitu negara Eropah dan Amerika Syarikat. Dengan kemajuan teknologi dari Revolusi Perindustrian yang berlaku pada 1850an melihat kepada perkembangan pengunaan keluli dan konkrit diperteguh (Reinforced Concrete) sebagai bahan baru didalam pembinaan bangunan tinggi.

Melihat akan kemajuan teknologi ini, rakyat di Amerika melihat kemajuan teknologi pembinaan pencakar langit sebagai batu penanda aras kemajuan tamadun, didalam keadaan ini rakyat Amerika melihat sistem pembinaan serta corak senibina di Eropah yang bersifat Renaissance dan gaya lama sebagai telahpun ketinggalan. Oleh itu, kedua-dua negara ini bermula menetapkan haluan kefahaman rekabentuk bangunan mereka tersendiri.

Mengorak ke era P3rang Dunia Kedua, setelah banyak kota-kota di sekitar Eropah seperti London teruk dibom oleh Jerman pada era P3rang Dunia Kedua, penduduk di Eropah mengambil kesempatan ini untuk mereka semula bandar mereka yang musnah akibat bedilan selepas perperangan berakhir. Arkitek, jurutera, perancang bandar menyusun atur kesemua rekabentuk bangunan agar sejajar dan harmoni.

Daripada menolak tepi unsur senibina lama mereka, mereka memasukkan unsur-unsur tersebut agar diseragamkan kepada semua bangunan baru mahupun lama yang dibina semula, mewujudkan kesan harmoni did alam rekabentuk bangunan mereka.

Mereka cuba sedaya upaya mengekalkan identiti senibina dan budaya setempat mereka supaya menwujudkan keunikan didalam aspek perancangan senibina dan rekabentuk yang dilakukan serta memenuhi kehendak penduduk setempat. Dek kerana nilai penduduk yang kurang akibat ramai yang meninggal dunia akibat dibom, kehendak untuk bangunan tinggi turut tidaklah banyak dan hampir tidak wujud.

Manakala, bandar bersejarah seperti Rom di negara Itali yang mempunyai latar belakang sejarah lebih 2,000 tahun, kerajaan mereka tidak membenarkan pembinaan pencakar langit, ini kerana pemandangan bangunan pencakar langit menghilangkan kesan sejarah dibandar tersebut malahan merosakkan nilai kebudayaan masyarakat setempat akibat saiz bangunan yang agak kontra dengan bangunan vernacular yang terdapat di setempat.

Namun, bandar seperti Frankfurt di Jerman yang telahpun melalui era perp3rangan serta pengeb0man, membolehkan bandar tersebut melakukan perancangan baharu terhadap pembinaan pencakar langit yang baru, iaitu hasil dari kesan kemusnahan terdahulu.

Semenjak pergerakan senibina moden yang bermula pada pertengahan 1920an hingga 1950an, dimana pergerakan ini dipelopori oleh arkitek terkemuka iaitu Eliel Saarinen, Le Corbusier, Walter Gropious dan Mies van der Rohe, arkitek tersebut menekankan bahawa rekabentuk bangunan mestilah radikal, tiada corak, dan ringkas.

Dengan adanya pencetus idea radikal ini membawa pengaruh ini merebak dari Eropah ke Amerika yang telahpun bermula sejak 1920an. Ditambah pula dengan ketiadaan akta bangunan tinggi di Eropah sekitar 1960an dan 1970an dimana ketika itu, terutama sekali pemaju hartanah di Brussels mempunyai kebebasan untuk membina pencakar langit dan mula meruntuhkan bangunan lama dan menggantikannya dengan yang lebih moden.

Era blok bangunan kediaman mahupun pejabat tinggi dan moden dengan rekabentuk bentuk petak dan ringkas mula “tumbuh” bagai cendawan selepas hujan di Brussel, dengan saiznya tinggi dan agam serta besar bersama rekabentuknya yang repetitive (berulang), menyebabkan kecacatan pemandangan pada bandaraya tersebut.

Akibat itu, negara Eropah yang terikut-ikut dengan pergerakan ini mula kehilangan seri dari rekabentuk senibina tradisional mereka. Bermula dari saat itu, bermulalah akta bangunan tinggi di Eropah dibuat. Akta ini memastikan arkitek kekal dengan mereka bentuk bangunan tidak melanggar etika senibina setempat.

Ada beberapa kawasan dibandar turut mendedikasikan kawasan tertentu untuk membenarkan pembinaan bangunan tertinggi tertumpu di satu kawasan jauh dari kawasan bersejarah. Contohnya, La Defence di Paris terletak jauh dari bandar dengan bangunan berekabentuk klasik untuk memberi laluan kepada pembinaan bangunan tinggi.

RUJUKAN:

Cortese, Dan. (2019). Why Europe Doesn’t Build Skyscrapers. The B1M.

Champion, Hannah. (2019). Why Doesn’t Europe Build Skyscrapers? European Cities Compared. Bucket List HQ.

Modern Movement 1925 – 1950.  http://www.phmc.state.pa.us/portal/communities/architecture/styles/modern-movements.html

Marshall, Collins. (2015). Pruitt-Igoe: the troubled high-rise that came to define urban America – a history of cities in 50 buildings, day 21. The Guardian.


Mengapa Kita Sering Membuang Air Kecil Jika Kesejukan?

Perasan tak, masuk saja cuaca sejuk seperti musim hujan, kita selalu masuk dan keluar dari tandas semata-mata membuang air kecil walaupun kita tidak banyak meminum air? Saya sendiri pun alami perkara yang sama. Kenapa kita selalu banyak membuang air kecil pada waktu sebegitu? Adakah kita sebenarnya menghasilkan banyak air kencing dalam pundi semasa musim hujan atau sejuk?

Penyebab Menghasilkan Banyak Air Kencing

Saintis sebenarnya telah rungkaikan mengapa kita selalu membuang air kecil. Ada dua sebab yang mampu jelaskan keadaan yang memaksa kita pergi ke tandas pada musim sejuk:

1.Perubahan gaya hidup

Apabila masuk hari biasa atau musim panas, kita cenderung untuk ke luar melakukan aktiviti seharian. Badan kita keluarkan peluh untuk keluarkan lebihan air dalam badan. Kita juga sering kehausan dan perlukan air untuk hidratkan diri.

Maka, pengeluaran peluh mengurangkan isipadu air dalam pundi kencing. Jadi kita kurang pergi ke tandas untuk membuang air kecil. Apabila masuk musim sejuk atau hujan, kita biasanya berada dalam rumah dan tidak melakukan aktiviti yang keluarkan peluh.

Maka, jumlah air yang biasanya keluar dari saluran peluh akan mengalir ke pundi kencing sehingga memenuhinya. Dari sinilah kita kerap ke tandas kerana membunag air kecil hanya satu-satunya jalan bagi keluarkan lebihan air dalam tubuh.

2.Badan kita mengelakkan kehilangan banyak haba

Apabila kita kesejukan, badan kita akan melindungi organ dalaman dengan cara tertentu. Salah satunya ialah ‘cold-induced diuresis’, iaitu peningkatan penghasilan air kencing sebagai tindak balas terhadap kesejukan badan.

Biasanya, darah akan mengalir keluar dari lapisan kulit bagi mengelakkan haba terkeluar banyak dari kulit. Jadi, darah mengalir melalui organ-organ dalaman teramsuklah buah pinggang. Apabila darah melintasi buah pinggang, ia perlu menapis begitu banyak darah yang berada dalam tekanan tinggi. Di sinilah berlaku peningkatan jumlah air kencing dalam pundi.

Cara Berhadapan Dengan Situasi Sebegini

Kita telah memahami sebab-sebab kita selalu ke tandas. Apakah ada cara untuk berhadapan dengan begitu banyak air kencing dalam pundi? Sebenarnya, cara pemakanan, usia, tekanan darah, dan keadaan individu mempengaruhi kekerapan kita membuang air kecil.

Apabila kita keluar pada musim sejuk, kita tidak merasa haus. Namun kita harus meminum air juga kerana kita sedang melakukan aktiviti walaupun dalam keadaan sejuk, supaya kita kekal hidrasi. Pemakanan juga harus dijaga supaya kurang membuang air kecil. Ini kerana kekerapan buang air kecil akan mengganggu keseimbangan garam dalam tubuh seperti potassium dan sodium.

Namun begitu, penghasilan banyak air kencing juga mengundang berlakunya hypothermia iaitu berlaku penurunan suhu badan begitu mendadak iaitu bawah 37 darjah Celsius. Dalam erti kata lain, kesejukan melampau. Maka, kita harus pergi ke tempat yang mempunyai sumber api untuk panaskan badan dan segera buang air kecil. Jika masih mengalami hypothermia dengan simptom kekeliruan atau kesukaran pernafasan, pergilah meminta bantuan medik segera.

Kita hanya pastikan tubuh badan kita tidak mengalami stress semasa dalam keadaan sejuk. Pastikan pakai pakaian yang panaskan badan dan jaga pemakanan . Dan juga pastikan kita tidak kehausan tidak mengira musim panas atau sejuk.

RUJUKAN:

Moro, C. & Phelps C. 3 June 2022. A Scientist Explains Why Being Cold Makes You Need to Pee More. Science Alert.


8 Daripada 10 Lelaki Di Korea Selatan Mendera Teman Wanita

Sebut saja lelaki Korea, ramai peminat K-Pop membayangkan mereka sebagai lelaki yang baik, sopan, romantik dan pandai melayan wanita. Bayangan ini biasa dilihat dalam mana-mana drama Korea meliputi pelbagai genre. Tetapi hakikatnya, ada lelaki Korea yang bersifat kejam terhadap wanita termasuk mendera mereka.

Buktinya, satu kaji selidik mendedahkah lapan daripada 10 lelaki Korea mengakui menggunakan keganasan terhadap teman wanita mereka. Ini berdasarkan kaji selidik Institut Kriminologi Korea Selatan membabitkan 2,000 responden lelaki Korea. Angka lebih tepat ialah 1,593 orang atau 79.7%.

71% mengakui mereka mengongkong pergerakan teman wanita mereka termasuk menghalang mereka berjumpa keluarga atau rakan. Sementara 483 orang pula mengaku kerap menelefon teman wanita mereka atau mengehadkan pilihan pakaian mereka.

Daripada 1,593 responden, 37.9% terlibat dalam gangguan seksual, 36.6% (penderaan emosi), 22.4% (penderaan fizikal), 17.5% (penderaan seksual) dan mendatangkan kecederaan (8.7%). Dari segi penderaan emosi, 23.1% mengakui menghempas pintu atau memijak lantai dengan kuat dalam keadaan marah bila bersama teman wanita mereka.

Sementara 25% mengakui menyentuh bahagian tubuh teman wanita mereka termasuk payu dara, punggung dan kemaluan tanpa kebenaran. 100 orang responden memberitahu mereka mendera teman wanita mereka sehingga lebam atau mempunyai parut. Ada juga yang mengakui teman wanita mereka pengsan atau mengalami patah tulang selepas dipukul.

Terdapat banyak kes penderaan ini berakhir dengan kematian. Pada Julai 2021, Hwang Ye-jin, 25, ditemui di lif sebuah apartmen dalam keadaan cedera parah. Pemeriksaan doktor mendapati wanita itu mengalami pendarahan otak, kerosakan pada organ dalaman dan tulang rusuk patah. Ye-jin disahkan meninggal dunia di hospital tiga minggu kemudian.

Rakaman seorang lelaki, 30, dipercayai teman lelaki wanita malang itu menyerang dan mengheret tubuhnya berdarah ke dalam lif dirakam oleh CCTV. Bila ditahan dan disoal siasat oleh polis, dia mengakui dia merasa marah dengan mangsa kerana mendedahkan hubungan mereka kepada orang lain. Pada awalnya, si polan ini didakwa atas kesalahan bunuh sebelum ditukar kepada pematian orang. Bagaimanapun, perubahan tuduhan itu oleh pendakwa raya mengundang kemarahan ibu Ye-jin.

Lantas, dia membuat satu sidang media dengan mendedahkan rakaman CCTV perlakuan kejam suspek, nama dan gambar mangsa. Ibu Ye-jin turut menuduh lelaki tersebut sebagai pembohong bersiri sentiasa menipu perkhidmatan kecemasan bahawa anaknya sentiasa mabuk dan terhantuk di lantai. Suspek yang turut mempunyai kemahiran sebagai pengawal pantai juga sengaja tidak memberi bantuan kecemasan untuk menyelamatkan anaknya itu.

Kesemua maklumat ini kemudiannya dimasukkan dalam satu petisyen yang dihantar ke laman sesawang Rumah Biru (kediaman dan pejabat rasmi Presiden Korea Selatan). Menerusi petisyen itu, ibu Ye-jin berharap satu undang-undang baru akan dibentuk bagi menangani isu keganasan terhadap wanita. Sehingga 1 September tahun lepas, ia sudah mengutip hampir 400,000 tandatangan.

Jadi, mengapa hal ini berlaku? Menurut Profesor Kwack Dae-gyung dari Universiti Dongguk, kebanyakan kes menunjukkan lelaki melihat wanita sebagai bahagian sampingan yang sepatutnya tunduk kepada arahan mereka sepanjang masa. Tambahnya lagi, didorong oleh persekitaran cauvinis, pernah didera pada masa silam dan ketidakstabilan emosi mendorong mereka berlaku ganas kepada wanita.

Lebih menyedihkan, masih wujud kecenderungan dalam kalangan pihak berkuasa dan institut kehakiman bahawa perkara sebegini tidak patut dicampuri. Pada mereka, ia hanyalah pergaduhan antara kekasih dan tidak memerlukan campur tangan sesiapa. Ini juga menjelaskan mengapa rang undang-undang yang menyentuh topik ini masih tidak diluluskan oleh Perhimpunan Kebangsaan (Parlimen versi Korea).

Selagi isu ini tidak ditangani dengan segera, selagi itulah lebih ramai wanita akan menjadi mangsa. Isu ini turut menjelaskan mengapa sesetengah wanita Korea lebih rela memilih lelaki asing termasuk lelaki Melayu sebagai pasangan hidup mereka.

RUJUKAN

Chan-kyong, P. (2021, 1 September). South Korea’s ‘dating violence’ problem exposed by young woman’s death after savage beating. South China Morning Post.

The Straits Times. (2017, 18 Ogos). 8 in 10 South Korean men used violence against girlfriends: Study.


Jom Layan Dokumentari Coronavirus Di Netflix

Baru jer habis layan dokumentari kat Netflix pasal Coronavirus. Dokumentari ini bermula dengan bercerita sifat virus, bagaimana virus tersebut mejangkiti manusia dan bagaimana ia tersebar ke serata manusia.

Namun, yang paling penting doku ini membuktikan sebelum Covid-19 ni keluar, dah ada 6 ekor spesis virus yang sama dengan Coronavirus yang keluar. SARS misalnya merupakan sebagai salah satu daripada spesis Coronavirus.

Jadi, tahi-tahi konspirasi boleh ke laut dengan kisah novel yang konon dah ramal Coronavirus akan menyerang dunia di masa depan padahal sebelum novel tu ditulis, ia memang pernah menyerang dunia.

Kedua, betapa sebuah virus nak pandemik, ia tak boleh menjadi terlalu deadly. Sebab bila too deadly, takde sape akan terjangkiti sebab dah dijangkiti, terus mati, tak sempat nak happy-happy jumpa orang, peluk tampar dengan deme dan jangkitkan kat orang lain.

Too contagious pulak orang akan cepat sedar, dan kuarantin pantas akan dijalankan. Dia kena tak terlalu contagious dan deadly, agar dia boleh merayap sesenyap mungkin dalam masyarakat. Bila orang nak lawan, dah jadi pandemik dah pun. Dia kena ada keseimbangan antara too deadly dan too contagious.

Dan para saintis buat carta mengenai too deadly dan too contagious, dan Covid-19 ni sebenarnya berkongsi kedudukan hampir sama dengan Spanish Flu yang pernah menyerang dunia dan mengorbankan 50 juta nyawa dahulu. Sebab tu 6 ekor spesis wabak dalam keluarga Coronavirus yang lain tak jadi pandemik sebab tak capai keseimbangan macam Covid-19 dan Spanish Flu.

Contohnya macam SARS. Kenapa hanya 8000 orang sahaja terjangkiti waktu kemuncaknya dulu sebab SARS ni akan terjangkiti bila seseorang tu ada simptom, dan terlalu membawa maut berbanding Covid-19.

Bila hanya ada simptom sahaja menjangkiti orang, maka senang masa tu nak kuarantin mereka-mereka ini. Covid-19 ni beza sebab kau takde simptom pun boleh menjangkiti orang, jadi susah nak bendung.

Bila terlalu membawa maut, tak sempat nak jangkitkan kat orang lain dah mati. Jadi, wabak SARS ini potensi untuk jadi Covid-19 sangatlah rendah.

Bezanya, masa Spanish Flu 1919 dulu, manusia bingung macam mana nak handle sebab teknologi perubatan masa tu tak semaju hari ni. Manusia lebih bersedia menghadapi wabak pandemik pada 2020 berbanding 100 tahun yang lalu. Tapi kalau perubatan tak maju macam hari ni, mungkin 50 juta orang akan mati jugak daripada Covid-19.

Dan kalau vaksin Covid-19 terhasil, barangkali ia akan jadi vaksin palinggg pantas dunia pernah hasilkan. Cakap pasal vaksin pulak, rupa-rupanya sejak penciptaan vaksin, banyak penyakit yang sepatutnya sangat membunuh buat kita dah lenyap pun dalam sejarah.

Smallpox misalnya, padahal wabak Smallpox tu pernah hancurkan empayar di Amerika Selatan macam Inca dan Aztec, membunuh sehingga 20 juta populasi nyawa di sana, lantas memudahkan penaklukan Sepanyol.

Hari ini, kerana kempen vaksin yang sangat berkesan masa sekitar 1980-an dulu, akhirnya Smallpox menjadi penyakit pertama yang dapat dihapuskan dengan adanya vaksin. Ia kemudian disusuli dengan penyakit seperti Polio dan Measles.

Sama jugak macam penemuan antibiotic telah menjadikan kebanyakan wabak penyakit berasaskan bakteria macam Tibi, Bubonic Plague (pernah membunuh 200 juta nyawa masa Black Death dulu), Cholera dan Typhoid yang dulu sangat-sangat deadly dah tak semaut itu.

Dan apa yang sedang berlaku di dunia hari ini, lockdown pernah dibuat suatu masa dulu kat sebuah kota di Amerika Syarikat masa 1919 iaitu St. Louis dulu masa menghadapi Spanis Flu. Kota itu mencatatkan kematian rendah berbanding kota lain yang tak lockdown macam Philadelphia.

Bezanya hari ini, bukan satu kota di dunia sahaja lockdown, tapi hampir seluruh dunia. Apa yang berlaku hari ini akan tercatat dalam sejarah sebagai The Great Lockdown di mana kuarantin paling besar pernah dilakukan dalam tamadun manusia. Sebab tu krisis ekonomi yang sedang merayapi daripada lockdown ini dipanggil sebagai The Great Lockdown.

Fun fact: Kita dah hilang RM 146 Billion sejak lockdown pertama kita persamaan dengan RM 2.4 billion sehari.


Operasi Badar: Keangkuhan Yahudi Tercalar

Apabila Mesir dan negara arab tewas kepada Israel dalam Perang Enam Hari 1967, mitos tercipta bahawa Israel tidak akan tewas ke tangan-tangan Arab. Presiden Anwar Sadat yang menggantikan Gamal Abdel Nasser tercari-cari formula untuk memulihkankan kembali air muka Arab. Beliau sedar apa yang diperlukan bukan formula ajaib, tetapi muslihat untuk megalahkan Israel dan merampas kembali tanah Sinai.

Kekuatan Israel adalah pada pasukan kereta kebal, pasukan udaranya dan sistem panggilan mobilisasi pasukan simpanan yang cekap dan pantas. Tidak banyak pula negara mahu membekalkan senjata kepada Mesir, kecuali Kesatuan Soviet. Apabila Mesir merayu supaya Soviet membekalkan senjata canggih seperti peluru berpandu Scud, pengebom Tupolev Tu-22 dan jet pejuang MiG-23 pemimpin Soviet menyindir. “Mesir perlu ada tiga perkara untuk berperang. Pertama adalah senjata, kedua adalah latihan dan ketiga adalah semangat….kamu telah memiliki yang pertama dan kedua” katanya.

Pada jam 2 petang 6 Oktober 1973, Operasi Badar dilancarkan dan dalam masa kurang 24 jam 850 kereta kebal dan ratusan ribu tentera Mesir telah berjaya menyeberangi Terusan Suez. Pada masa yang sama tentera Syria juga melancarkan serangan mengejut di Bukit Golan. Israel panik kerana tidak menyangka Mesir dan Syria akan berperang didalam bulan Ramadhan dan Perayaan Yom Kippur hari suci bagi orang-orang Yahudi. Apakah transformasi yang telah dilakukan oleh Mesir dan Syria sehingga yakin untuk berhadapan dengan Israel? Apakah muslihat yang mereka gunakan? Dapatkan jawapannya disini.

Lain-lain yang menarik:

1. Raja Hussein Jordan menerbangkan sendiri helikopter ke Israel menemui Perdana Menteri Israel Golda Meir bagi memaklumkan niat Mesir dan Syria hendak memerangi Israel.

2. Muslihat yang dimainkan oleh tentera Mesir dan Syria dimana media melaporkan tentera Mesir tidak cekap, kekurangan peluru dan stok perang, kekurangan juruterbang terlatih sehingga latihan tentera yang dihadiri oleh atase tentera asing memperlihatkan kegagalan tentera Mesir mengendalikan senjata canggih.

3. Mesir melakukan dua kali latihan besar-besaran sebagai muslihat yang mengakibatkan Israel berjaga-jaga dengan mengerah tentera simpanan. Setiap kerahan mengakibatkan kerugian jutaan dollar kepada Israel kerana tentera simpanan terpaksa meninggalkan pekerjaan hakiki mereka. Apabila Mesir melaksanakan latihan kali ke-3, Israel tidak bersedia dan kesempatan ini digunakan oleh Mesir.

4. Mesir mengadaptasi doktrin peperangan Soviet dan mengambil kesukaran menterjemah ke dalam bahasa Arab dan Inggeris bagi melatih tenteranya. Walaupun mereka melakukan ubah-suai, ia adalah kali pertama doktrin perang Soviet selepas Perang Dunia ke-2 dipraktikkan.

5. Peperangan ini menyaksikan pertempuran yang melibatkan ribuan kereta kebal di Valley of Tears, Bukit Golan dan di Sinai.

6. Perbalahan antara perisikan Israel AMAN dan MOSAD dengan komander-komander tentera IDF tentang “the concept”. Konsep yang dicipta oleh mereka bahawa tentera Mesir akan hanya bersedia berperang jika mereka mendapat senjata tercanggih dari Soviet. Menurut analisa pihak perisiakan pada tahun 1973 Mesir masih belum bersedia.

7. Ashraf Marwan, menantu Gamal Abdel Nasser a.k.a. Babel atau The Angel telah membekalkan banyak maklumat kepada perisikan Israel tentang persiapan ketenteraan Mesir.

8. Operasi Nickel Grass dilancarkan oleh Amerika untuk menyelamatkan Israel dengan menghantar peralatan perang melalui 567 misi penerbangan oleh pesawat C-5A Galaxy dan C-141 Stratolifter. Tanpa bantuan ini IDF berada didalam keadaan kritikal.

9. Media barat membesar-besarkan cerita kejayaan IDF berjaya menembusi pertahanan Mesir dan berada 100 km dari Kaherah. Bagaimanapun kekuatan mereka hanyalah satu divisyen dan berjaya dihalang oleh tentera Mesir. Tiada langsung kisah kegagalan IDF menawan bandar Suez oleh pasukan kereta kebal dan paratrooper elit mereka, sedangkan pertahanan di bandar Suez hanya pasukan tentera bersenjata ringan dibantu oleh polis dan pasukan militia.

10. Penggunaan misil-misil moden buatan Soviet terbukti berkesan seperti AT-4 Sagger anti-kereta kebal, SA-6 Gainful dan SA-3 Goa anti-pesawat udara. Juga buat pertama kalinya peluru berpandu Scud digunakan pada penghujung perang.

11. Hasil siasatan Suruhanjaya Agranat telah memutuskan Perdana Menteri Israel, Golda Meir supaya meletakkan jawatan, dan beberapa jeneral turut ditamatkan perkhidmatan atas kegagalan menghalang dan kelewatan mengerahkan pasukan simpanan Israel pada awal perang.

12. Moshe Dayan mencadangkan penggunaan senjata nuklear bagi menyekat tentera Arab tetapi ditentang oleh Yigal Alon dan Yisrael Galili.

13. Selepas beberapa dekad tamatnya perang, kedua-dua bekas pengarah perisikan Mossad dan AMAN iaitu Eli Zeira dan Zwi Zamir masih lagi bertelagah berlanjutan hingga ke mahkamah pada tahun 2012.

Ingin membaca lebih lanjut mengenai Operasi Badar? Jom dapatkan buku kami ini di PBAKL2019 yang akan berlangsung di PWTC bermula daripada 29/3/2019 berakhir pada 7/4/2019.

Lokasi Patriots Publications:

Dewan Tun Razak 4, PWTCNombor Reruai (Booth): 4097-4098

29 MAC – 7 APRIL 2019 10 PAGI – 9 MALAM

Atau boleh beli melalui pra-tempah kepada mereka yang tak berkesempatan untuk turun.

Operasi Badar Mencalar Keangkuhan Yahudi: http://bit.ly/opsbadar

Pembelian melalui wassap pun boleh pada nombor dibawah:

+601160885735 (http://bit.ly/2TkEPse) <– Klik link ni terus bawak ke wassap.

– The Patriots


Faktor Dalaman Tumbangnya Uthmaniyah

Peradaban terbesar Islam yang terakhir bermula apabila Ertugrul dari suku kaum Kayi, Oguz,Turki berpindah ke kawasan berdekatan dengan Anatolia. Disinilah mereka membantu kerajaan Saljuk bagi menentang Kerajaan Byzantine dan Safawiyyah.

Selepas kem4tian Ertgrul ketika berusia 99 tahun,  Uthmaniyyah telah dipimpin oleh anaknya. Sultan Osman Ghazi bertindak membebaskan diri daripada Kerajaan Saljuk pada tahun 1299M selepas kerajaan itu dit4klui Monggol.

Bertitik tolak daripada itulah, beliau mengasaskan sistem pemerintahan kendiri dan mengisytiharkan diri sebagai “badishah al-Usmani” iaitu keluarga diraja Usman.

Puncak peradaban daulah ini ialah apabila berjaya membuka kota Konstantinople di tangan Muhammad al-Fateh.

Kejayaan yang dilakar adalah suatu kejayaan yang besar bagi umat Islam kerana kota ini telah cuba diinvasi oleh pemimpin-pemimpin Islam sebelumnya namun hanya menemui kegagalan.

Nabi S.a.w bersabda: “Sesungguhnya akan dibuka kota Konstantinopel, sebaik-baik pemimpin adalah yang memimpin saat itu, dan sebaik-baik pasukan adalah pasukan p3rang saat itu“. (Musnad Ahmad: Hadis No.18957).

Namun demikian, daulah ini mengalami zaman mendatar bermula selepas kem4tian Sultan Sulayman al-Qanuni. Peradaban ini mula mengalami zaman yang surut bermula pada 1683 sebelum dibubarkan pada tahun 1924.

Walaupun pelbagai episod kebangkitan cuba dijelmakan namun oleh kerana kekuatan yang semakin melemah menyebabkan Kerajaan Uthmaniyyah tidak dapat bertahan.

Faktor dalaman utama yang menjadi penyumbang kepada kejatuhan daulah Uthmaniyyah ialah bebanan kos yang ditanggung akibat daripada pep3rangan yang berpanjangan. Pep3rangan Uthmaniyyah denhan Rusia bermula pada 1735-1739.

Siri pertama pep3rangan  ini menyaksikan kekalahan Uthamniyyah kerana persenjataan lengkap Rusia. Siri pep3rangan diantara dua kuasa besar ini berterusan selama 3 abad dari kurun 17 hingga 19.

Episod pep3rangan ini menyebabkan bebanan kewangan ditanggung oleh Uthmaniyyah saban tahun meningkat.

Persenjataan moden yang menelan kos yang tinggi merungsingkan pentadbiran kewangan kerajaan ditambah pula dengan kekalahan yang berpanjangan. Masalah ekonomi ini menyebabkan Uthamaniyyah ditekan kuasa Eropah oleh kerana kesukaran mereka membayar hutang daripada bank-bank Eropah.

Lebih menambah tekanan, pada abad ke-18, Kerajaan Uthmaniyyah terpaksa menandatangani Perjanjian Berlin. Dalam perjanjian ini, Uthmaniyyah dikehendaki membayar lebih daripada 800 juta franc Perancis kepada Rusia sebagai ganti rugi dalam kehancuran p3rang.

Tuntutan Rusia terhadap Uthmaniyyah pada tahun-tahun berikutnya menghalang pelaburan Uthmaniyyah dan mengurangkan kemakmuran ekonomi Uthmaniyyah. Perjanjian Berlin telah mengakibatkan Uthamniyyah kehilangan 8 peratus daripada wilayah paling produktif kerajaan dan kehilangan 20 peratus jumlah penduduk empayarnya.

Di samping itu, Revolusi yang berlaku menyebabkan Uthamniyyah kehilangan kuasa dan tanah jajahan. Kebangkitan negara Balkan seperti Revolusi Serbia (1804-1815) menjadi batu loncatan kepada tanah jajahan lain untuk menentang Uthamniyyah.

1821 menyaksikan Uthmaniyyah terpaksa melepaskan wilayah ini kerana berhadapan dengan pep3rangan menentang Greek. Ini menjadikan, Balkan menjadi wilayah pertama di bawah Empayar Uthamaniyyah yang dibebaskan.

Satu demi satu wilayah Uthmaniyyah terlepas akibat daripada kebangkitan nasionalisme berteraskan bangsa. Kes Syarif Husin paling menarik dalam lipatan sejarah apabila perjanjian beliau bersama Mc Mahon di Mesir dikhianati.

Janji Mc Mahon untuk memberi kuasa pemerintahan kepadanya di Arab Saudi jika menentang untuk menuntut kebebasan daripada Uthmaniyyah ternyata palsu. Pihak British telah mempersendakan intelek masyarakat Arab ketika itu dan menjadikannya sebagai bahan ketawa sebagai kejayaan kelicikan mereka.

Seterusnya, kerajaan Uthmaniyyah pada peringkat awal sehingga klimaks memberi tempat kepada golongan ulama dalam pemerintahan kerajaan. Mereka menjawat jawatan penting dalam pentadbiran kemasyarakatan dan kententeraan di samping menjadi penasihat kerajaan. Ini menjadikan fungsi mereka tidak terbatas dan juga berjaya mengangkat Syariah sebagai undang-undang rasmi kerajaan.

Namun, bermula selepas zaman Sultan Sulayman al-Qanuni menjadi kisah permulaan pengabaian kerajaan terhadap Syariah Islam terutama di akhir-akhir hayat empayar tersebut. Kegiatan-kegiatan maksiat yang menganjurkan budaya jahiliyyah semakin berleluasa.

Sultan Selim 3 mempunyai akhlak yang buruk serta dilaporkan sering meminum alkohol yang memabukkan. Mujur ketika itu, Muhammad Pasha Saqli bertindak cemerlang sebagai Wazir Besar  bagi menguruskan kerajaan.

Rasuah yang berleluasa juga menyebabkan keruntuhan Janissari akibat daripada penghapusan jawatan Ulama dalam institusi ketenteraan. Satu kisah yang paling menarik dalam hal ini ialah ketika pemerintahan Sultan Ahmad 3.

Sweden ketika itu memohon pertolongan Uthamniyyah bagi berdepan dengan Rusia namun ditolak pada peringkat awal. Selepas Sweden dikalahkan Rusia dan rajanya membawa diri ke Turki serta memohon pertolongan Uthmaniyyah. Raja Ahmad bersetuju untuk mengangkat senjata melawan Rusia dan mujahid Islam telah berjaya mengepung Istana Rusia.

Ketika itu, Peter The Great, Maharaja Rusia sudah merasakan bahawa nyawanya berada di hujung tanduk.

Namun ser4ngan dihentikan apabila wanita dan harta merosakkan segalanya. Perdana Menteri Uthmaniyyah dirasuah oleh Catherine, Pemaisuri Maharaja Rusia. Akibatnya, pengepungan ditarik balik dan Rusia terselamat daripada dibadai mujahidin.

Kepimpinan Kerajaan Uthmaniyyah selepas zaman Sultan Sulayman menghadapi episod hitam apabila sering diwarisi oleh mereka yang tidak layak. Abdul Majid 1 mengantikan ayahnya, Mahmud 2 dan menaiki takhta ketika berusia 16 tahun.

Sepanjang tahun 1861 sehingga 1939 di bawah kekuasaan beliau, dunia Islam telah melihat corak kehidupan beliau yang berfoya-foya dengan kehidupan yang membazir dan mewah.

Istana Dolmabache (tanah taman yang indah) telah dibina dengan bajet yang tidak terhad. Ini ditambah dengan keinginan beliau untuk membina istana tersebut dengan gaya seni bina eropah.

Seorang arkitek berketurunan Armenia bernama Balian telah dibawa untuk mewujudkan impian Sultan Abdul Majid 1. Istana ini dihiasi dengan perabot mewah eropah, bilik berdansa, teater atau panggung wayang serta membawa masuk para pelakon, penari ballet dan pelawak dari eropah.

Uthamaniyyah juga pernah berada di bawah ta4luk seorang pemimpin yang hidup mewah, tamak dan mengagumi barat sehingga menghabiskan harta negara demi kepentingan kendiri.

Sultan Abdul Aziz banyak menghabiskan wang untuk berfoya-foya dan berhibur. Akibat daripada tergilakan seorang wanita berbangsa Circassia bernama Mihri, beliau telah memberi hadiah sebanyak 1 juta pound sebagai bayaran untuk Mihri menemaninya berhibur.

Pada waktu tersebut, kerajaan menghadapi masalah kewangan yang sangat besar akibat sikap sang penguasa. Kerajaan Uthmaniyyah diisytiharkan muflis selepas hutang negara mencecah 6,225,000,000 franc.

Kebanyakkan hutang adalah daripada pemodal dan bank dari Britain serta Perancis. Justeru, Sultan Abdul Aziz akhirnya digulingkan berdasarkan fatwa mufti ketika itu.

Campur tangan Harem (permaisuri dan bonda sultan) telah menambah kelemahan pucuk pimpinan kerajaan. Sultan Ibrahim dipengaruhi oleh ibunya serta 3 orang isterinya dalam urusan pentadbiran kerajaan. Apabila Wazir Besar Kara Mustafa dapat mengimbangi campur tangan tersebut.

Namun gangguan yang dihentikan Kara Mustafa hanya tidak bertahan lama apabila beliau dibvnuh oleh pihak Janissari. Hasutan dimulakan pihak Harem seterusnya mengupah Janissari membvnuh Kara Mustafa yang menghalang campur tangan mereka.

Seharusnya kita mengambil iktibar daripada kerosakkan dalaman yang berpanjangan ini kerana ianya telah menghancurkan empayar terakhir Islam.

Penyakit seperti pemimpin yang tidak berkelayakan serta berfoya-foya dan rasuah seharusnya dielakkan dalam sebuah negara. Sesungguhnya keruntuhan Kerajaan Uthmaniyyah telah membuka mata umat Islam bahawa sekiranya tidak berpegang kepada ajaran dan nilai-nilai Islam yang sebenar nescaya kerosakkan akan menyebabkan keruntuhan.

A.R. KASA
Pelajar Jabatan Sejarah dan Tamadun Islam,
Universiti Malaya.

RUJUKAN:

Bruce Master dan Gabor Agostan, Encyclopedia of Ottoman Empire, 2009.

Donald Quataert, The Ottoman Empire 1700-1922, UK: Cambridge University Press, 2005.

Fadhullah Jamil, Sisi Gelap Uthmaniyyah: Satu Pengajaran Berharga dalam Baldatun Tayyibah Model Uthmaniyyah, Shah Alam:Persatuan Ulama Malaysia, 2011.


Kumbang Laut Gergasi Yang Memakan Ikan Paus

Menurut ramalan para saintis, jika di masa akan datang berlakukan bencana yang melenyapkan hidupan seperti kepupusan besar-besaran, hanya spesis serangga bernama lipas saja yang bertahan dan satu-satunya hidupan terakhir mendiami Bumi. Ini hanya ramalam saintis sajalah berdasarkan kajian terhadap ketahanan biologi setiap haiwan apabila menghadapi bencana yang begitu berbahaya.

Namun begitu, ramalan saintis ini mungkin tersilap kerana serangga bernama lipas ini telah menemui pesaingnya iaitu hidupan air bernama Isopod, atau nama lainnya ialah kumbang laut. Isopod adalah kumpulan hidupan air berupa kumbang yang berperisai dan biasanya bersaiz kecil seperti saiz kumbang. Haiwan ini sebenarnya ‘sekeluarga’ dengan haiwan akuatik seperti udang, ketam, dan udang galah di bawah kumpulan Crustacean. Kini, spesis isopod di seluruh dunia berjumlah 10,000 spesis yang diketahui.

Diet isopod ini berlainan mengikut spesis, dari pemakan bangkai, pemakan mikro-organisma, sehingga hidup sebagai parasit. Manakala habitat isopod terbahagi kepada tiga habitat: akuatik, air tawar, dan darat. Isopod akuatik dan air tawar biasanya menetap di dasar lautan atau sungai. Isopod darat pula hidup di kawasan yang lembab dan sejuk. Uniknya kumpulan isopod ini ialah ia akan menggulingkan badannya apabila diancam oleh musuh.

Spesis isopod yang saintis temui dan boeh menandingi lipas ialah spesis isopod gergasi iaitu Bathynomus giganteus. Saiz isopod Bathynomus giganteus ialah sebesar bola sepak dan habitatnya di dasar laut sedalam lebih 2,500 meter. Usia spesis isopod gergasi ini sangat panjang kerana ia telah lama hidup dari 200 atau 300 juta tahun dahulu, malah peristiwa kepupusan haiwan dinosaur pun isopod gergasi ini masih bertahan hidup.

Pertama kali isopod gergasi ini ditemui mpada tahun 1879 di dasar laut Teluk Mexico. Spesimen kedua isopod ini juga telah ditemui pada tahun 2017 berdekatan semenanjung Yucatan. Yang uniknya, terdapat dua spesis isopod gergasi di mana spesimen kedua ini mempunyai badan yang leper berbanding spesis Bathynomus giganteus yang bulat badannya. Malah, sesungut isopod gergasi dari semenanjung Yucatan ini lebih panjang dari spesis B.  giganteus.

Di sinilah saintis menemui dua spesis baru isopod gergasi dan spesimen kedua isopod ini diberi nama:  Bathynomus yucatanensis.Sehingga kini, terdapat 20 spesis kumbang laut yang berada dalam genus Bathynomus. Walau bagaimanapun, saintis masih kekurangan informasi tentang kehidupan isopod gergasi ini. Yang mereka tahu ialah isopod ini hidup begitu lama, terselatan dari peristiwa kepupusan, dan mampu hidup tanpa makan selama bertahun-tahun.

Pada tahun 2019, sekumpulan pengkaji meneliti gaya pemakanan isopod gergasi dengan meletakkan bangkai buaya alligator di Teluk Mexico. Dalam beberapa hari, barulah sekumpulan isopod gergasi tiba berdekatan dengan bangkai tersebut. Biasanya, bangkai ikan paus adalah ‘lubuk’ bagi pemakan bangkai akuatik makan berjemaah, termasuklah isopod gergasi.

Isopod gergasi ini begitu rakus memakan bangkai kerana habitatnya sendiri yang tidak mempunyai sumber makanan yang diperlukan. Maka, haiwan ini perlu memakan banyak untuk meneruskan kehidupannya bertahun-tahun tanpa makan. Dengan ketahanan lapar ini, maka tidak hairanlah jika isopod gergasi ini mampu menandingi mana-mana hidupan darat dan akuatik juga dunia sekali lagi mengalami kepupusan besar-besaran.

Dunia haiwan penuh dengan liku-liku misteri yang serba serbi ajaib. Kalau nak tahu lagi mendalam, jemput baca buku BIOLOGIA. Buku ni dah ada kat Shopee: https://bit.ly/biologiashopee

RUJUKAN:

Cassella, Carly. 10 August 2022. New Giant Deep-Sea Isopod Discovered in The Gulf of Mexico. Science Alert.

Ruppert, Edward E.; Fox, Richard, S.; Barnes, Robert D. (2004). Invertebrate Zoology (7th ed.). Cengage Learning.


Betul Ke Malaysia Tidak Ada Pejuang Kebangsaan?

Saya tergerak untuk menulis artikel ini kerana terdapatnya tohmahan dari sesetengah pihak atau individu tertentu dari negara jiran yang mengatakan bahawa bangsa Malaysia tiada pejuang atau penentang terhadap penjajahan British. Mereka beranggapan bahawa negara Malaysia ini lemah dan lembik kerana Malaysia merdeka dengan cara yang aman dan tidak berlakunya konflik yang menumpahkan darah anak watan seperti negara mereka. Ternyata dakwaan bahawa kita tiada pejuang ini adalah spekulasi rambang semata-mata. Kita sebagai rakyat Malaysia sudah sedia maklum bahawa memang wujud penentangan terhadap pendudukan British di Tanah Melayu ini sejak awal lagi. Seharusnya orang seberang harus peka dengan sejarah negara serantau dan tidak membuat tuduhan melulu bagaikan orang tidak bersekolah.

Apa yang tidak difahami oleh masyarakat luar seperti dari negara seberang adalah mereka menganggap penjajahan Brtish di negara ini adalah penjajahan total sepertimana yang dilaksanakan oleh pemerintah Belanda di negara mereka. Di Malaysia British pada awalnya hanya meletakkan seorang residen yang bertindak sebagai penasihat kepada sultan dan tidak menggantikan sultan itu sendiri. Walaupun British menguasai ekonomi tempatan, namun mereka masih memelihara Institusi Kesultanan di Tanah Melayu. Hal inilah yang menyebabkan penjajahan British di Tanah Melayu lebih unik dan terkecuali berbanding dengan jajahan-jajahan kolonial yang lain di seluruh dunia.

Oleh sebab itu penentangan yang berlaku di Tanah Melayu dilihat sedikit berbeza dan terpencil berbanding dengan tanah-tanah jajahan yang lain contohnya Indonesia. Hanya apabila British mahu menubuhkan Malayan Union barulah berlakunya penentangan secara bersepadu dan menyeluruh oleh orang Melayu kerana institusi beraja mahu dihapuskan. Namun demikian, penentangan yang dibangkitkan orang Melayu tetap secara aman kerana pemimpin Melayu tahu bahawa perjuangan dengan cara kekerasan pasti akan merugikan semua pihak terutamanya orang Melayu sendiri.

Bagi membuktikan bahawa wujudnya penentangan terhadap penjajajahan British di Tanah Melayu maka kali ini saya akan menulis mengenai salah seorang pejuang nasional yang terkenal iaitu Abdul Rahman bin Tuanku Imam Nuh, atau lebih dikenali sebagai Dato’ Bahaman yang merupakan Orang Besar atau golongan bangsawan yang menentang penjajah British di Semantan, kawasannya di negeri Pahang, Tanah Melayu, yang merupakan tempat dimana saya dibesarkan.

Beliau telah diangkat sebagai salah seorang Orang Besar Berlapan dan dianugerahkan dengan gelaran Dato’ Setia Perkasa Pahlawan Semantan kerana telah menunjukkan sikap serta kebolehannya sebagai panglima dalam perang saudara antara Sultan Ahmad dan adinda baginda Wan Mutahir serta memimpin pasukan Pahang untuk membantu Tengku Kudin dalam perang Saudara di Klang, Selangor. Selepas kematian Orang Kaya Indera Segara, Dato’ Bahaman telah dilantik oleh Sultan Ahmad sebagai Orang Kaya Temerloh. Dengan pangkat tersebut, kedudukan Dato’ Bahaman adalah sedarjat dengan Orang Besar Berempat dan seringkali diajak berunding oleh baginda Sultan Ahmad.

Perang Semantan

Punca utama Perang Semantan ialah ketidakpuasan hati Orang-orang Besar Pahang terhadap campur tangan British ke atas kawasan mereka. Ketegangan itu bermula pada bulan Disember 1890 ketika E.A Wise hendak mendirikan sebuah balai polis di Lubuk Terua yang terletak di kawasan Dato’ Bahaman, tanpa sebarang perundingan dengannya. Apabila Hugh Clifford, Pemangku Residen British Pahang, mengetahui hal tersebut, beliau menasihatkan Sultan dan baginda kemudian menitahkan Dato’ Bahaman supaya pergi ke Pekan agar perkara itu dapat disiasat. Oleh sebab Dato’ Bahaman enggan ke Pekan, Sultan mengeluarkan surat perintah yang melucutkan pangkat dan tarafnya sebagai Orang Kaya Semantan. Namun demikian tindakan ini sebenarnya bukanlah kehendak Sultan Ahmad sendiri kerana Dato Bahaman adalah rakan karib Baginda. Sebenarnya sultan telah dipaksa oleh pihak British dan diugut.

Tindakan itu menyakitkan hati Dato’ Bahaman. Keadaan ini menyebabkan beliau dan pengikut-pengikutnya menyerang hendap C.E.M Deaborough di Sungai Semantan pada 15 Disember 1891 ketika beliau menyangka Desborough datang untuk menangkapnya. Dalam serangan tiba-tiba itu, pihak Desborough telah kalah dan mereka melarikan diri ke bandar Temerloh. Setelah mengetahui peristiwa di Semantan itu, pegawai-pegawai British Pahang menyediakan tentera untuk melawan penentang-penentang Melayu. Ekoran dari itu pada 21 Disember 1891, satu pasukan yang diketuai oleh Clifford dan Tengku Mahmud pergi ke Kampung Kelubi yang merupakan kubu kedua pertahanan Dato’ Bahaman. Di sini berlaku sekali lagi pertempuran antara pihak British dengan Dato’ Bahaman tetapi pihak British sekali lagi ditewaskan.

Bahaman juga mempunyai pembesar atau ketua tempatan sendiri untuk membantunya dalam urusan penentangan di daerah-daerah tertentu kekuasaannya ,seperti Penglima Besar Abd Majid ( Rantau Panjang ),Imam Perang Yaman ( Kuala Kaung ), Penglima Raja Awang Sabak ( Mempateh ) Imam Perang Weh ( Chempaka ), Tok Muda Bidin ( Teris ) , Tok Pemangku Din ( Bolok ). Dikatakan bahawa Imam Perang Weh dan Khatib Bidin telah syahid dalam peperangan di Kelubi, Batu Lima.

Pada Januari 1892, pihak Inggeris telah memaksa Sultan Wan Ahmad untuk menamatkan kebangkitan Dato’ Bahaman di Pahang. Satu pasukan yang dinamakan “Gerakan Sultan” telah dilancarkan pada 22 Januari 1892 dengan kekuatan 800 orang. Seramai 140 daripadanya mempunyai senjat api yang dipimpin oleh Tengku Ali, Rodger (Residen Pahang), Panglima Garang Yusof, Saiyid Ali Badoh dan Abdullah dari Bera. Gerakan ini juga menemui kegagalan kerana selain daripada hanya dapat memusnahkan 11 buah kubu kecil termasuk Kubu Batu Ampar, jejak Dato’ Bahaman tidak dapat dikesan dan tidak ada tanda-tanda yang memungkinkan Orang Kaya Semantan itu dan pengikut-pengikutnya yang terdekat akan tertangkap.

Terdapat sumber yang mengatakan bahawa orang-orang Melayu dalam pasukan British ini sebenarnya sengaja membawa tentera dan pasukan mereka ke arah yang bertentangan dengan tempat sebenar Dato Bahaman dan para pengikutnya berada. Hal ini kerana mereka dan juga Sultan Ahmad dengan senyap-senyap ingin membantu Dato Bahaman. Pada awal bulan Februari, 1892, keadaan tegang dianggap telah berakhir. Untuk sementara waktu, daerah Semantan telah diletakkan dibawah jagaan Abdullah Bera.

Pada Mac 1892, pasukan Dato’ Bahaman berjaya menawan semula Lubuk Terua. Perjuangan Dato’ Bahaman menjadi lebih hebat kerana dibantu oleh Tok Gajah. Pihak Inggeris kalah dan Abdullah Bera terpaksa pulang ke Bera. Kubu Lubuk Terua dikawal oleh orang-orang dari Cempaka dan Buluh. Ternyata mereka bersimpati dengan gerakan penentangan Dato’ Bahaman terhadap Inggeris. Pada Mei 1892, Inggeris telah menyerang Lubuk Terua lagi. Pejuang Pahang terpaksa berundur ke Kelantan dan Terengganu. Di Terengganu, Ulama Tok Ku Paluh telah menyemarakkan semangat pejuang Pahang untuk berjihad menentang Inggeris. Pada 14 Jun 1894, Kuala Tembeling dan Jeram Ampai berjaya ditawan oleh Dato’ Bahaman bersama 100 orang pengikutnya.

Pada 29 Jun 1894 sepasukan tentera kerajaan Inggeris yang diketuai oleh Jeneral Walker menyerang kumpulan penentang Inggeris yang diketuai oleh Dato Bahaman, Tok Gajah, Mat Kilau dan Mat Kelubi di Jeram Ampai, Kuala Tembeling, Pahang. Dalam serangan itu Pemangku Penguasa Ulu Pahang bernama Wise, terbunuh bersama empat anggota polis. Serangan tersebut menyebabkan Mat Kilau berundur ke Kelantan. Ini menandakan berakhirnya perang menentang Inggeris di Pahang.

Sir Hugh Clifford, Residen Bristish di Pahang melancarkan operasi secara besar-besaran yang menelan belanja yang sangat banyak untuk memburu mereka hingga ke Terengganu dan Kelantan. Gerakan itu dihentikan pada bulan November 1895 apabila Dato Bahaman, Pawang Nong dan Mat Lela dikatakan menyerah diri kepada kerajaan Siam tetapi diberi tempoh perlindungan dan ditempatkan di Chiengmai pada awal 1896, manakala Tok Gajah dan Mat Kilau diberitakan meninggal di Terengganu. Kebangkitan Dato’ Bahaman selama 4 tahun dari 1891-1894 telah menyebabkan pihak Inggeris menanggung hutang yang banyak. Sultan Ahmad dipaksa membayar sebanyak 7200.00 dollar setahun bagi menyelesaikan hutang tersebut.

Memandangkan keadaan tidak selamat di Kelantan, Dato’ Bahaman dan pengikutnya telah mengambil keputusan pergi ke Siam. Sebelum itu satu persetiaan telah dilakukan di Kg. Bukit Haji Pak Jedih, Tanah Merah, dimana para pejuang bersumpah akan menggunakan nama lain dan tidak akan mendedahkan siapa diri mereka sebenarnya. Seramai 7 orang terlibat dalam sumpah persetiaan itu, iaitu Dato’ Bahaman (Panglima Kakap), Mat Kilau (Mat Siam, Mat Dahan, Mat Dadu, Mohamed Ibrahim), Mat Lela (Kilat Senja, Gong Poh), Mamat Kelubi (Tok Janggut).

Pada tahun 1911, Dato’ Bahaman telah ke Kelantan semula manakala Mat Lela pergi ke Indonesia, sementara 2 orang pejuang lagi telah meninggal dunia di Patani, Siam. Pada tahun 1920, Dato’ Bahaman balik ke Kuantan dan tinggal di Kg. Paya Lalang dengan memakai nama Lebai Deraman. Pada tahun 1926, Dato’ Bahaman berpindah ke Kg. Peramu dan dikenali sebagai Tok Guru Peramu. Mat Kilau pula dikatakan berpindah ke Kg Aur Rompin, Tanjung Medang, Kg. pasir Panjang, Kg. Batu Tering Pekan, Kg. Batu Lima Jalan Gambang. Mamat Kelubi dan Panglima Hitam tidak diketahui kisahnya. Dato’ Bahaman tinggal di Kg. Peramu sehinggalah kematiannya.

Jelas melalui penulisan ini bahawa tohmahan busuk individu tertentu dari seberang yang mengatakan bahawa orang Malaysia tiada pahlawan atau pejuang nasional adalah satu tuduhan yang tidak berasas. Dato Bahaman hanyalah salah seorang daripada ramai lagi pejuang-pejuang nasional Tanah Melayu yang telah bersusah payah memimpin rakyat tempatan untuk menentang ketamakan dan kerakusan penjajah mengaut hasil mahsul bumi Tanah Melayu ini untuk kepentingan mereka. Ramai dikalangan pengikut-pengikut Dato Bahaman yang juga terdiri dari orang biasa dan pemimpin masyarakat, yang syahid dibedil senapang British laknatullah.

Adakah mereka ini bukan pejuang yang mempertahankan tanah air mereka dan menumpahkan darah mereka? Ya, mungkin benar bahawa Indonesia mempunyai lebih ramai pejuang nasional yang menentang Belanda, namun hal tersebut tidak boleh disamakan dengan Malaysia atau Tanah Melayu kerana Indonesia wilayahnya lebih luas, lebih bermacam dan lebih banyak penduduknya. Adalah tidak adil untuk membandingkan kedua-dua negara ini kerana latar geopolitiknya juga adalah sangat berbeza. Sekian. Wallah hu a’lam.


Pertempuran-Pertempuran Yang Pernah Berlaku Di Bumi Pagoh

Pagoh merupakan satu pekan yang kian pesat membangun sebagai Bandar Universiti merupakan satu kawasan yang sangat terkenal dalam sejarah Melayu. Pagoh yang telah wujud lebih 500 tahun lamanya menyimpan 1001 kisah dan saksi kejatuhan Kesultanan Melayu Melaka. Namanya disebut dalam Sulalatus Salatin (Sejarah Melayu) yang menerangkan perihal pengunduran Angkatan Perang Melaka ketika Portugis merampas Kota Melaka pada 1511. Siapa yang sangka, kawasan kampung yang kecil ini suatu ketika dahulu pernah berlaku beberapa siri peperangan yang dasyat dan bertahan selama bertahun – tahun.

Antara penulis-penulis hebat yang pernah menulis berkenaan Pagoh ini adalah tidak lain dan tidak bukan, Bapa Pensejarahan Malaysia   Buyong Adil, Sejarawan Muar Dato’ Abdul Shukor Ismail, Haji Aris Md Tahir, Shaharom Hussein dan beberapa yang lain. Sedikit perkongsian dalam pembacaan beberapa buah buku berkaitan sejarah Johor, Melaka dan beberapa cacatan lain berkenaan beberapa siri pertempuran yang pernah berlaku di bumi Pagoh ini suatu ketika dahulu.

SEJARAH RINGKAS PAGOH

Saya mengambil dari beberapa tulisan Dato’ Haji Shukor Ismail dari Buku Sejarah Ringkas Muar. Pagoh satu tempat yang terletak hulu Sungai Muar dan kira-kira 30 Km dari Bandar Maharani Bandar Diraja mendapat namanya daripada perkataan “BAGUS”. Perkataan “BAGUS” dikatakan satu perkataan lama orang asli di kawasan ini ( kini masih ada lagi perkampungan orang asli terutama di Lenga seperti Kampung Sentosa dan Kampung Tui ). Manakala, ada yang mengatakan Pagoh mendapat namanya daripada perkataan “Pagar yang sangat kukuh.” Mungkin pagar itu merujuk sebagai pagar kota yang dibina di tebing Sungai Muar dan Sungai Pagoh.

Pagoh dibuka semula oleh Bendahara Dato’ Wan Sulaiman dari Kota Tinggi pada kira-kira 1702 dan seterusnya diganti oleh Dato’ Bentara Hassan . Sedikit kekeliruan penulis disini kerana pada 1702 Johor diperintah oleh Sultan Abdul Jalil Riayat Shah IV ( Sultan pertama johor dari nasab Bendahara selepas ketiadaan waris Sultan Mahmud Syah 2 ) dan Bendahara ketika itu adalah Bendahara Seri Maharaja Tun Mas Anum dan selepas kemangkatannya, diganti pula oleh Bendahara Paduka Raja Tun Jenal.  Penulis ada terbaca berkenaan Dato’ Wan Sulaiman bin Tun Mutalib dari Pahang. Maaf jika saya ada kekhilafan disini. Mohon diperbetulkan kepada yang mengetahui. Malahan, Pagoh sudah lama wujud dah buktinya apabila Sultan Alauddin Riayat Syah ibni Sultan Mansur Syah pernah bersemayam, mangkat dan dimakamkan di bumi Pagoh. Sultan Alauddin Riayat Shah memerintah dari 1477 hingga 1488. Sudah hampir 530 tahun usia Pagoh dan saya percaya malah lebih tua lagi usianya. Makam Sultan Alauddin Riayat Syah 1 kini berada di atas sebuah didalam kawasan Masjid Kampung Raja.

PENAWANAN KOTA MELAKA

Kita terus tumpukan kepada beberapa pertempuran yang berlaku sewaktu Angkatan Melaka bertahan apabila Portugis menawan Kota Melaka pada 1511. Apabila Angkatan Portugis dibawah pimpinan Alfonso de Albuquerque dapat menawan Kota Melaka, Angkatan Melaka dibawah Sultan Mahmud Syah dan Sultan Ahmad Syah telah meninggalkan Kota Melaka dan bergerak lebih ke hulu Sungai Melaka.  Sultan Ahmad Shah berhenti di Bertam manakala ayahandanya Sultan Mahmud Syah di Batu Hampar. Batu Hampar dipercayai terletak bederkatan dengan Naning kini. Sultan Ahmad Syah telah berbuat kubu di Bertam dan ingin merampas semula Kota Melaka akan tetapi Portugis telah bertindak menyerang Bertam pada September 1511 selepas mendapat perkhabaran bahawa Sultan Ahmad Syah mahu menyerang semula dari situ. Sultan Ahmad Syah dan pasukannya undur lagi dan bergabung dengan pasukan ayahandanya Sultan Mahmud Syah di Batu Hampar. Maka, bermulalah peranan Pagoh sebagai benteng pertahanan angkatan Melaka apabila Angkatan Melaka dengan melalui Sungai Muar dan telah memilih Pagoh untuk bertahan. Baiklah, Buyong Adil dalam karyanya “Sejarah Johor” menyatakan mereka berkota di Pagoh dan berkubu di Bentayan. Saya fikir satu jarak yang agak jauh dari Pagoh untuk ke Bentayan dengan melalui Sungai Muar yang berlekok-lekok bentuk geografinya. Penulis juga pernah menaiki bot dari Kundang Hulu hingga Brohol yang jaraknya tidak berapa jauh jika mengikuti jalan darat, itu pun sudah mengambil masa hampir 40 – 50  minit. Mungkin juga Bentayan dipilih kerana ianya ibarat pintu masuk dari Kuala Sungai Muar untuk ke hulu dan bertujuan menghalang Portugis melalui yang datang dari Selat Melaka.

PERTEMPURAN 1511

Pada peringkat ini, Kuala Sungai Muar memainkan peranan sangat penting. Apabila Alfonso de Albuquerque mendapat tahu bahawa Angkatan Perang Melaka ini telah siap siaga di Muar, lalu Portugis menjadi gentar dan terancam. Dengan ini, Portugis mengambil keputusan dengan menghantar seperti berikut :

Seterusnya, bala tentera Portugis ini dihantar untuk menyerang Kubu Bentayan di Kuala Muar. Apabila selesai di Bentayan, mereka menghulu Sungai Muar dan menyerang pula Pagoh. Ketika inilah pertempuran dasyat telah berlaku antara Portugis dan orang Melayu di Pagoh.  Malangnya, pasukan Melaka di Pagoh telah mengalami kekalahan dan Sultan Mahmud berundur ke Pahang .

Jika mengikut Sulalatus Salatin penyelenggara A. Samad Ahmad , Sultan Ahmad Shah berundur ke Hulu Muar dan ke Pagoh, Sultan Mahmud Shah pula ke Batu Hampar dan Bendahara Paduka Tuan (Bendahara Tepok) di Lubok Batu. Bendahara Paduka Tuan telah mangkat disitu (Bendahara Tepok mengasaskan nama segamat melalui perkataan “Segar” “Amat”). Lalu, Sultan Ahmad Shah membuat kota di Bentayan .  Portugis telah datang menyerang Pagoh dan dalam pertempuran ini Sang Setia telah terkorban dan Pagoh pun kalah dalam pertempuran pertama ini. ( Perihal Sang Setia, ada pelbagai pendapat mengenai lokasi makamnya. Ada mendakwa di Bentan, ada pula mendakwa di Pagoh). Seterusnya, Sultan Ahmad dan ayahandanya Sultan Mahmud  berundur ke hulu dan melalui laluan Penarikan dan terus ke Pahang bertemu Sultan Pahang, Sultan Abdul Jamal.

Laluan Penarikan laluan pintas menghubungkan timur dan barat semenanjung. Laluan ini antara Sungai Serting dan Sungai Jempol sejauh 0.5 km. Untuk ke timur adalah dari Sungai Serting, melalui Sungai Bera dan seterusnya Sungai Pahang keluar di Kuala Pahang.  Manakala, untuk ke barat pula dari Sungai Jempol ke Sungai Muar di Kuala Sungai Muar.

Sedikit perkongsian gambar semasa penulis menyertai Ekspedisi Menyelusuri Laluan Penarikan  pada 2-6 Oktober yang lalu. Ekspedisi ini melalui Sungai Pahang dari Pekan, ke Sungai Bera, ke Pertemuan Sungai Jempol dan Sungai Muar , seterusnya di Sungai Muar di Pagoh dan berakhir di Muara Sungai Melaka.

PERTEMPURAN 1512

Pada tahun berikutnya, Jun 1512, Sultan Mahmud dan angkatannya ikut jalan laut ke Muar dan bersemayam serta berkota di Bentayan. Ini mengikut riwayat Fernao Peres de Andrade dalam buku Sejarah Johor tulisan Buyong Adil . Penulis sedikit musykil, kenapa Angkatan Sulatan Mahmud Syah perlu melalui jalan laut yang agak jauh memusing dan tidakkah angkatan laut Portugis tidak berkawal di Kuala Sungai Muar?? .

Dalam Sulalatus Salatin hanya menyatakan :

“Hatta berapa lamanya di Pahang, lalu berangkat ke Johor, duduk di Pekan Tua, membuat kota di Kota Kara, maka sembah segala rakyat, “ Tuanku, jauh amat ke hulu negeri ini,”. Maka baginda pun lalu ke Bintan bernegeri di Sungai Bukit Batu pelabuhan namanya. Sulatan Mahmud Shah di Tebing Tinggi, Laksamana Khoja Hassan duduk di Pantar”

Maksudnya. Tiada pula menyatakan bahawa Sultan Mahmud pergi ke Pagoh semula.

History Of Malaya (1400-1959) tulisan Joginder Singh Jessy :-

“Sultan Mahmud never became reconciled to the loss of his capital and, with the resources of the rest of his empire behind him, he made many attempts to recover it. In 1512, the Portugese heard that he was in Muar, preaparing to attack. Without waiting for him to make the first move, the Portugese fleet took the initiative. Mahmud was driven up the Muar River as far as Pahang. In 1513, following a misunderstanding with Pahang’s ruler, Sultan left for Bintang (Bentan), where established his new headquarters.”

Berbalik kepada tulisan Buyong Adil pula, pada Julai 1512 Sultan Mahmud menghantar angkatan perang yang diketuai oleh Laksamana Hang Nadim ke Kota Melaka. Lalu, berlaku pertempuran dengan Portugis yang diketuai oleh Fernao Peres de Andrade. Pertempuran berlaku tidak jauh dari kuala Muar , mungkin di perairan Selat Melaka (boleh jadi di perairan Umbai, Telok Ketapang, Merlimau dan Kuala Kesang). Malangnya, pasukan Hang Nadim kalah dan pulang semula ke Muar. Dalam Ogos 1512, angkatan portugis  pimpinan Fernao Peres de Andrade menyerang Pagoh  dan serangan ini telah menyebabkan Sultan Mahmud bersama pengikutnya pergi berundur meninggalkan Muar. Baginda pergi semula ke Bentan dan bersemayam di tempat bernama Kopak. Disini jugalah Sultan Ahmad Syah mangkat dan dimakamkan di Bukit Batu dan baginda dikenali sebagai “Marhum Bukit Batu”.

SEKATAN BEKALAN MAKANAN DI KUALA MUAR 1515 – 1518

Walaupun baginda di Bentan, semangat baginda untuk mendapatkan semula “Little Venice in Asia”  ini masih belum luntur. Baginda mengaplikasikan strategik perang yang diperkenalkan Sun Tzu dalam bukunya “Art Of War” iaitu :

“Bila askar musuh dalam keadaan serba cukup, maka bikinlah mereka kebulur. Ketika mereka sedang kelaparan, pastikan mereka kekenyangan.” – Sun Tzu

Dalam tahun 1515 hingga 1518, baginda telah menghantar beberapa buah perahu perang ke Kuala Muar untuk menyekat perahu-perahu yang membawa barangan dan makanan dari kawasan-kawasan sepanjang Sungai Muar ke Melaka. Sekatan makanan ini juga didorong oleh faktor pembunuhan Raja Abdullah (Bendahara Pertama Melaka di bawah pemerintahan Portugis) yang dituduh “Tikam Belakang” terhadap Portugis. Pembunuhan tanpa usul periksa itu dianggap tidak adil dan pemerintah sekeliling Melaka melakukan bantahan dengan menyekat bekalan sumber ke Melaka.

PERTEMPURAN 1519

Serangan seterusnya adalah pada 1519. Portugis dapat tahu bahawa Sultan Mahmud dan angkatannya dari Bentan telah datang semula ke Pagoh. Sultan Mahmud tidak putus harap untuk menentang balik Portugis dan merampas semula Kota Melaka. Dengan ini, Portugis telah menghantar Duerte de Millo untuk menyerang Pagoh melalui Sungai Muar, akan tetapi dapat dipintas oleh pasukan Sultan Mahmud. Serangan demi serangan melalui darat dan laut ke Melaka dilakukan. Akan tetapi, saban tahun bertambah sukar terutama dengan terbinanya kota batu  iaitu “A Famosa”/ Fort de Santiago di Kota Melaka.

PERTEMPURAN 1520

Siri pertempuran ini adalah paling dasyat. Portugis sudah melihat bahawa Pagoh adalah bukan calang-calang punya tempat. Pagoh yang menjadi kubu kuat Angkatan Melaka ini harus dimusnahkan dan tidak lagi menjadi satu ancaman kepada kestabilan kedudukan Portugis di Melaka. Pada 1520, satu angkatan Portugis diketuai oleh Antonio Correa dengan kekuatan seperti berikut :

Pertempuran dasyat yang berlangsung berhari-hari ini telah menyebabkan kedua-dua belah pihak mengalami kerugian teruk. Akan tetapi, keputusan memihak Portugis dan Pagoh telah tumpas.

PERTEMPURAN HULU SUNGAI MUAR 1535  ?

Dalam tulisan Leonard Y. Andaya Kerajaan Johor 1641-1728, ada menyatakan satu pasukan penggempur Portugis telah membakar sebuah Kubu Pertahanan Johor yang terletak di Hulu Sungai Muar pada 1535 .  Tetapi penduduk disitu sempat melarikan diri lebih ke hulu dan membawa barang yang sempat dibawa sahaja. Apabila serangan kembali reda, mereka masih mampu berhimpun semula dan terus menyerang Portugis dan perkapalan tempatan yang mahu ke Melaka. Kemudian, keadaan masih tidak berubah dan Portugis menghantar satu pasukan lagi ke Sungai Johor dan memusnahkan bandar itu pada 1536. Ketika ini, telah 7 tahun pengasasan Kesultanan Johor dan Johor dibawah pemerintahan Sultan Alauddin Riayat Syah II ibni Sultan Mahmud Shah.

Sedikit penulis rasa keliru disini, iaitu pada 1535 Portugis menyerang Hulu Sungai Muar dan 1536 di Sungai Johor ?? . Mungkinkah wujud jaringan laluan sungai yang menghubungkan aliran Sungai Johor dan Sungai Muar atau mungkin Sungai Batu Pahat ( melalui Sungai Simpang Kiri/kanan) disini ?? . Apa yang pasti, Laluan Penarikan bukanlah satu-satunya jalan pintas menhubungkan timur-barat semenanjung, akan tetapi kira-kira 6 jalan pintas purba lain wujud seperti yang diketahui dan ramai pengkaji bebas sejarah menyatakan iaitu laluan antaranya Bernam – Pahang, Batu Pahat – Endau (Sembrong) , Kedah – Patani, Perak – Patani dan beberapa yang lain.

Jika benar Hulu Sungai Muar itu merujuk kepada Pagoh, ini menunjukkan Pagoh masih lagi bertahan sebagai Kubu Pertahanan walaupun sudah beberapa kali selama bertahun – tahun dilanggar Portugis. Jika dikira dari 1511 hingga 1535, hampir 24 tahun ia bertahan.

KUBU – KUBU PERTAHANAN

Terdapat 3 buah kubu di Pagoh iaitu :

Kawasan-kawasan bekas kubu kini terletak di sekitar Kampung Brohol, Kampung Olak Sepam, Kampung Melini dan Kampung Raja. Menurut kenyataan Ketua Kampung Brohol, Johari Abdul Hamid dipetik dari BH Plus bertarikh 16 Disember 2016 , beliau sempat melihat kesan kubu pertahanan itu ketika zaman kanak-kanak dan tambahnya kubu itu berbentuk segi 4 yang diperbuat daripada tanah yang tinggi. Namun, telah diruntuhkan bagi pembinaan jalan raya seperti yang ada kini yang dilaksanakan pada 1950-an . Beliau juga menyatakan  ketika kerja merobohkan kubu pertahanan , penduduk kampung dan pekerja ada menemui  beberapa barang tinggalan sejarah seperti keris dan tombak. Tambahnya pula, arwah bapanya iaitu Allahyarham Abdul Hamid Abdul Raof menyimpan sepucuk Lela yang dipercayaai milik Sultan Mahmud Syah .

KESAN – KESAN SEJARAH YANG DAPAT DILIHAT KINI DI PAGOH

Terdapat beberapa monument sejarah yang masih boleh dilihat generasi kini di Pagoh. Kebanyakannya berada di Kampung Raja, Kampung Olak Sepam dan Kampung Brohol . Antaranya adalah Makam Sultan Alauddin Riayat Syah 1 ibni Sultan Mansur Syah  dan Makam Raja Merlang di atas sebuah bukit bersebelahan Masjid Kampung Raja, Makam Panglima Mat Berani di tebing Sungai Muar bederkatan Kuala Sungai Pagoh dan Papan Peringatan 500 tahun Pagoh juga di Kuala Sungai Pagoh.  Sesungguhnya, banyak lagi sebenarnya khazanah-khazanah yang belum terungkap di bumi Pagoh ini. Penulis berharap tulisan ini dapat dibaca oleh semua terutama anak kelahiran bumi Pagoh agar mereka tahu serba sedikit akan sejarah tanah dimana mereka membesar. Segala kekhilafan dalam penulisan ini dapat dimaafkan dan sebarang tambahan maklumat amat dialu-alukan.

Sumber Rujukan :


Gelombang Panas Yang Membunuh, Adakah Ia Disebabkan Oleh HAARP?

Musim panas beberapa tahun ini menyaksikan beberapa buah negara Asia Pasifik mengalami gelombang panas yang melampau sehingga membunuh ramai rakyat negara-negara tersebut. Jepun, Korea, China, Filipina dan tidak terkecuali negara kita Malaysia mengalami suhu panas luar biasa sehingga melebihi 400C. Suhu panas ini menyebabkan kemarau yang berpanjangan, kemusnahan tanaman, hujan lebat luar biasa, banjir dan strok haba. Lebih teruk lagi, suhu panas melampau ini boleh mengakibatkan kematian. Fenomena El-Nino yang melanda Malaysia pada tahun 2016 contohnya menyebabkan suhu tinggi yang sangat melampau dan berlakunya kematian disebabkan oleh strok haba.

Menurut seorang rakan, suhu panas luar biasa ini disebabkan oleh aktiviti HAARP (High Frequency Active Auroral Reseacrh Programme) yang dijalankan oleh oleh tentera Amerika Syarikat. HAARP ini dikatakan mampu mengubah keadaan pada ionosfera bumi atau meninggikan ionosfera, lalu menyebabkan suhu udara menjadi sangat panas. HAARP ini mengeluarkan sehingga 3.6 Mega Watt isyarat gelombang mikro ke ionosfera, lalu menjadikan suhu udara semakin panas dan mencetuskan pelbagai fenomena yang berkaitan dengan cuaca. Menurut rakan admin lagi, HAARP ini menjadi alat untuk mengubah cuaca di sesuatu tempat seperti tanah runtuh, tsunami dan ribut taufan.

Benarkah begitu?

Menurut Fu Cheung Sham, Ketua Pegawai Pengeksperimen di Hong Kong Observatory, “perubahan iklim memainkan peranan yang sangat penting dalam kejadian gelombang panas. Apabila iklim semakin panas, peluang untuk kepanasan melampau juga akan meningkat.”

Kenyataan ini sangat bertepatan dengan apa yang berlaku pada hari ini. Gelombang panas melampau yang terjadi merupakan kesan langsung kepada perubahan iklim dan pemanasan global yang disebabkan oleh tangan-tangan manusia yang membebaskan terlalu banyak gas-gas rumah hijau ke atmosfera. Dengan kumulatif karbon dioksida yang terlalu banyak di dalam udara, ia akan menyebabkan suhu udara menjadi panas. Karbon dioksida mempunyai keupayaan untuk menyimpan haba di dalam molekulnya, menyebabkan udara yang tinggi kandungan karbon dioksida akan kekal panas sehingga ke malam hari. Keadaan ini menyebabkan kurangnya haba dipancarkan kembali ke angkasa lepas dan permukaan bumi serta air laut dapat mengekalkan kepanasan masing-masing.

Apabila udara panas ini berkekalan di atmosfera, ia menyebabkan tenaga haba yang banyak berada di atmosfera dan menyebabkan darjah kepanasan meningkat apabila haba dari matahari terus-menerus memancarkan sinarnya di kawasan tersebut. Pada musim panas (Jun hingga September), bahagian hemisfera utara bumi akan menghadap matahari dan menerima lebih banyak matahari berbanding bulan-bulan lain.

Keadaan ini menyebabkan atmosfera di kawasan sekitar garisan sartan (23 1/20 U) akan menjadi lebih panas dan udaranya menjadi kurang tumpat. Udara dari Australasia yang lebih sejuk akan bergerak ke arah utara. Namun, apabila tiba di kawasan garisan khatulistiwa yang agak panas, angin akan membelok dari arah barat daya ke arah timur laut dan mewujudkan angin monsun barat daya yang kurang membawa hujan ke Malaysia kerana tersekat di Banjaran Barisan. Namun begitu, hujan perolakan masih berlaku sekitar Semenanjung sehingga menyebabkan banjir kilat di beberapa buah kawasan.

Menjadi kebiasaan, jika fenomena El-Nino berlaku semasa monsun Barat Daya ini, kumpulan awan-awan yang membawa hujan akan tertolak ke tengah-tengah Lautan Pasifik dan akan menyebabkan seluruh Malaysia menjadi kering tanpa hujan. Fenomena ini terjadi selepas suhu air laut di tengah-tengah lautan pasifik menjadi terlalu panas dan berlaku sistem perolakan yang berbeza seterusnya mewujudkan dua sistem angin yang menyebabkan awan hujan tidak terbentuk di Australasia, sebaliknya hanya turun di tengah-tengah lautan pasifik semata-mata. Fenomena El-Nino ini berlaku secara tidak tetap dalam tempoh 2 ke 7 tahun. Terakhir fenomena ini menghentam bumi Malaysia ialah pada Tahun 2016.

Namun begitu, apa yang menjadi kerisauan kita semua ialah berkenaan dengan gelombang panas melampau yang menjejaskan ribuan orang di Asia Pasifik seperti di Jepun, China, Korea, Filipina dan Vietnam. Gelombang panas tidak menentu ini berkenaan dengan keadaan panas melampau permukaan bumi dan lautan dan anomaliti suhu ini menyebabkan pelbagai kejadian yang tidak diingini berlaku seperti kemarau dan kemusnahan tanaman. Banyak kawasan-kawasan penampan di sekitar gurun telah lenyap dan berubah menjadi gurun. Pertambahan gurun yang dilihat seluruh dunia ini amat menakutkan kerana ia mengurangkan jumlah makanan sedunia, meningkatkan kebuluran dan menyebabkan bumi semakin panas. Dengan pertambahan populasi manusia yang meningkat dengan cepatnya, kemiskinan dan kemelaratan hidup manusia di kawasan gurun semakin teruk terjejas.

Fenomena ini tiada kaitan dengan HAARP secara langsung, kerana apalah sangat kepanasan daripada gelombang mikro yang dipancarkan oleh pemancar ke lapisan ionosfera itu. Jika dibandingkan dengan fenomena kilat, kilat beratus-ratus kali ganda lebih tinggi kuasanya daripada HAARP yang hanya membawa gelombang mikro dan paket-paket data sahaja. HAARP tidak membawa gelombang alpha, beta atau gamma yang memancarkan sinar radioaktif dan tidak pula memancarkan tenaga bervoltan tinggi seperti kilat. Ia hanya penalaan gelombang mikro daripada pengayun yang dibina untuk mengayun gelombang dengan kekuatan tertentu supaya paket-paket data boleh dihantar ke tempat yang jauh tanpa bantuan satelit dan tanpa boleh dikesan oleh radar. Sekadar gelombang VHF dan UHF tersebut, hari-hari kita lalui di Malaysia ini dengan isyarat gelombang radio yang dipancarkan daripada menara-menara pemancar di puncak bukit untuk mendapatkan siaran radio dan televisyen, serta gelombang-gelombang yang dipancarkan dari pemancar isyarat syarikat teekomunikas yang berselerakan seluruh kawasan petempatan di Malaysia.

Gelombang panas luar biasa yang direkodkan sejak 2013 hingga kini adalah disebabkan oleh pemanasan global yang menjadi pemangkin kepada perubahan iklim. Lebih kurang 85% tenaga yang digunakan di atas muka bumi ini berpunca daripada pembakaran bahan api fossil seperti petroleum, arang batu dan gas asli. Sejak zaman revolusi perindustrian 1.0 lagi, purata suhu bumi telah meningkat dengan pesatnya dan melampaui batasan yang ditetapkan oleh saintis iklim, iaitu tidak lebih 2oC setiap abad (100 tahun). Namun, dalam masa 7 bulan terakhir ini, peningkatan purata suhu dunia meningkat hampir 10C dan ini menjadi rekod betapa teruknya situasi pemanasan global ini berlaku. Sebagai manusia, kita perlu sedar bahawa kita sebenarnya penyumbang serba sedikit kepada perubahan iklim ini. Dengan pembakaran petrol dari kenderaan kita, dengan asap rokok yang kita hembus dan dengan pembakaran arang batu di stesen-stesen janakuasa (IPP) elektrik terma, kita adalah penyumbang terbesar perubahan iklim ini, bukan HAARP.

Oleh yang demikian, marilah kita bersama-sama mengurangkan kadar pelepasan gas-gas rumah hijau terutamanya gas karbon dioksida dengan melaksanakan aktiviti-aktiviti yang dapat mengawal pembebasan gas-gas ini. Kita perlu mengurangkan penggunaan kenderaan bermotor dan gunakan perkhidmatan pengangkutan awam yang tidak mencemarkan alam seperti rel keretapi (LRT, MRT, ECRL dan sebagainya), bas elektrik dan berkongsi kenderaan jika kurang akses kepada pengangkutan awam. Dengan langkah kecil untuk mengurangkan pembebasan asap ini, kita telah memainkan sedikit peranan yang kecil dalam membantu menyediakan bumi yang lebih baik dan dapat dikekalkan dari satu generasi ke satu generasi yang lain. Kita perlu fikirkan akan dunia yang diwarisi oleh anak cucu kita. Adakah ia tempat kediaman terbaik buat mereka, atau hanya kawasan tandus yang hanya dipenuhi dengan kawasan-kawasan panas yang tidak boleh dihuni.

Rujukan:


Lawang Sewu: Tempat Paling Seram Di Indonesia

Lawang Sewu bermakna seribu pintu dalam bahasa Jawa. Bangunan ini terletak di Kota Semarang, Indonesia.

Walaupun namanya bermaksud seribu pintu, namun ianya hanya untuk kiasan bahawasanya bangunan ini mempunyai banyak pintu. Rekod mendapati hanya terdapat 429 pintu. Walaupun begitu, daun pintu pada bangunan ini dikira lebih dari 1000 kerana ada pintu yang mempunyai dua daun pintu malah ada yang mempunyai empat daun pintu.

Bangunan ini juga mempunyai tingkap yang besar. Maka jika dilihat dari jauh, ianya bagaikan pintu. Maka masyarakat sekitar menamakan bangunan ini sebagai Lawang Sewu.

Pembinaan bangunan ini bermula sekitar tahun 1904 dan disiapkan pada tahun 1907. Bangunan ini merupakan pejabat pentadbiran Indische Spoorweg Maatscappij (NIS) iaitu syarikat keretapi Belanda. Syarikat ini juga yang membina jalur keretapi pertama di Indonesia yang menghubungkan Semarang, Surakarta dan Yogyakarta.

Arkitek yang terlibat dalam pembinaan bangunan ini ialah Prof Jacob F Klinkhamer dan B.J Ouendag dari Amsterdam Belanda. Bangunan ini mempunyai lima blok dan halaman yang besar.

Disebabkan bangunan ini tidak lagi boleh memuatkan pengurusan NIS, maka ianya berpindah ketempat lain. Selepas itu, penjajah Belanda dan Jepun menggunakan bangunan ini sebagai penjara.

Dalam kebanyakan portal yang bercerita tentang bangunan ini, mereka sering kali menyebut bangunan ini dengan dua nama lain iaitu Penjara Berdiri dan Penjara Jongkok (bongkok). Ini berdasarkan cerita tentang tahanan yang diseksa semasa bangunan ini dijadikan pusat tahanan suatu masa dulu.

Tahanan akan ditempatkan dibahagian ruang bawah bangunan dan diarah berdiri dalam bilik-bilik kecil. Bilik itu hanya berkeluasan 1 meter persegi dan tahanan akan dipaksa berhimpit dalam ruang kecil itu sekitar 7-8 orang.

Manakala satu lagi ruang mempunyai ketinggian 500cm (0.5 meter). Tahanan dipaksa berbongkok dan air dimasukkan ke dalam ruang itu separas leher.

Tahanan akan m4ti lemas dalam air ataupun m4ti terhimpit. Selepas itu m4yat mereka akan dibuang ke sungai dibelakang bangunan ini.

Sejak dibuka untuk pameran pada tahun 2011 pelbagai kejadian aneh menghantui bangunan itu. Pada tahun 2014, ruang untuk masuk ke bahagian bawah ditutup dan dimaklumkan untuk proses pembaikan. Namun sehingga tahun 2020, ruang itu masih belum dibuka untuk dilawati pengunjung.

Dikatakan pada tahun 2013, satu aktiviti pengambaran dilakukan dibahagian bawah bangunan ini. Seorang lelaki ditinggal bersendirian dalam kegelapan dalam dirakam oleh kamera produksi. Dia duduk disitu tidak sampai lima minit dan memanggil krew pengambaran untuk membawa dia keluar. Khabar angin mengatakan dia meninggal dunia tiga hari selepas itu namun tidak diketahui sejauh mana kebenaran kisah ini.

Pada bahagian halaman bangunan ini, terdapat satu telaga yang tidak digunakan. Dikatakan pengujung selalu mendengar suara tangisan yang berpunca dari dalam telaga itu pada malam hari.

Satu filem seram turut dibikin berdasarkan kisah mistik bangunan ini pada tahun 2007. Ianya bertajuk Lawang Sewu : Dendam Kuntilanak yang mengisahkan tentang tujuh remaja yang masuk ke dalam bangunan ini pada malam hari selepas mendengar kisah tentang seorang gadis yang hilang dalam bangunan ini.

Seperti yang tuliskan diatas, bangunan ini hanya mempunyai jumlah 429 pintu. Maklumat ini tidak dapat dipastikan kerana ada juga sumber yang menulis jumlah 426. Namun, hanya lebih kurang 200 pintu dibuka untuk dimasuki dan dilawati. Mungkin juga masih terdapat pintu rahsia yang belum dijumpai.

Bangunan ini dipelihara dan digunakan sebagai muzium. Yuran kemasukan dikenakan sebanyak 10ribu rupiah untuk melawat bangunan ini. Perkhidmatan pemandu pelangcong turut disediakan untuk membawa anda bersiar-siar dalam bangunan.

Kalau dibaca daripada kebanyak blog dan laman internet yang ditulis berkenaan bangunan ini, mereka klarifikasi bangunan ini sebagai tempat paling seram di Indonesia dan nombor dua paling angker di Asia Tenggara. Tapi entah siapa yang verify rating yang mereka bagi tu.


Bila Orang Amerika Menjadi Raja Di Sabah

BILA disebut “Yankee” sudah tentu ia merujuk kepada orang Amerika dan bilamana seorang “Yankee” menjadi Raja di bumi Borneo Utara atau Sabah sekarang sudah tentu ramai yang mengatakan bahawa ia satu dusta.  Mana mungkin seorang bangsa Amerika mampu menjadi raja di Borneo.

Hakikatnya itulah sejarah yang mungkin ramai tidak mengetahui bahawa suatu waktu dahulu, Amerika Syarikat pernah bertapak di Borneo Utara malah berjaya membuka satu wilayah yang mereka namakan “Koloni Ellena” yakni Kimanis, Sabah sekarang malah turut diangkat seorang bangsa Amerika menjadi raja di sana.

Menyusuri sejarah keberadaan Amerika Syarikat di Borneo bermula pada tahun 1845 iaitu pada ketika itu sebuah kapal perang Amerika Syarikat bernama USS Constitution telah belayar ke Brunei.  Pada masa itu pelayaran mereka adalah untuk menawarkan perlindungan kepada Sultan Brunei dan sebagai timbalbalik, Amerika Syarikat dibenarkan untuk memulakan perniagaan mereka di Borneo.

Pada tahun 1850 iaitu Joseph Balestier iaitu wakil kerajaan AS telah berjaya memeterai satu perjanjian perdagangan dengan Sultan Brunei pada waktu itu lantas ia menjadikan satu detik bersejarah untuk AS mula bertapak di Borneo.

Walaupun sudah memeterai satu perjanjian persefahaman di dalam perdagangan namun AS hanya benar-benar membuka pejabat konsulnya di Brunei pada tahun 1865 setelah seorang bangsa Amerika bernama Claude Lee Moses bertindak menawarkan diri kepada Presiden Abraham Lincoln agar beliau dibenarkan menjadi konsul Amerika Syarikat di Borneo secara percuma. Ketika berkhidmat di Brunei itulah Claude menggunakan segala hubungan diplomatiknya untuk mempengaruhi Sultan Brunei yang mana akhirnya menyaksikan dua perjanjian konsesi berjaya beliau perolehi.

Perjanjian konsesi yang pertama antara Claude dengan Sultan Abdul Mumin adalah penyerahan kawasan Sulaman sehingga ke Sungai Paitan, Borneo Utara dengan tempoh pajakan 10 tahun dan harga untuk pajakan ini adalah 4,500 dollar setahun harus dibayar kepada Sultan Abdul Mumin sendiri.

Manakala untuk perjanjian konsesi kedua pula adalah perjanjian antara beliau dengan Pengiran Temenggung Anak Hashim yang bersetuju untuk menyerahkan kawasan Paitan, Sugut, Bongaya, Labuk, Sandakan, Kinabatangan, Cagayan, Memain, Benoni, Pulau Balabac dan Pulau Palawan termasuk Kimanis di Borneo Utara.  Bayaran untuk Pengiran Temenggung Anak Hashim adalah sebanyak 4,000 dollar setahun dan tempohnya turut selama 10 tahun.

Walaupun Claude berjaya mendapatkan wilayah tersebut namun beliau kekurangan dana untuk membuat segala pembangunan dan menggodek hasil maksul wilayah tersebut.  Untuk itu beliau bertindak menjual pula haknya ke atas wilayah di Borneo Utara itu kepada seorang ahli perniagaan Amerika Syarikat kelahiran Main, Boston yang bernama Joseph William Torrey.

Pada ketika itu, Torrey berada di Hong Kong lantas bagi membenarkan aktiviti komersial maka satu syarikat yang dinamakan Syarikat Perdagangan Amerika atau American Trading Company of Borneo ditubuhkan pada tahun September 1865.

Awal November 1865 menyaksikan Torrey dan Claude mula melayari lautan luas dengan menggunakan kapal peribadinya yang bernama “Ellen” bermula dari Hong Kong untuk ke Labuan.  Dari Labuan mereka belayar ke Brunei bagi mengadap Sultan Abdul Mumin dan Temenggung sendiri berkenaan dengan penjualan hak Claude kepada Torrey.

Ternyata pelayaran mereka yang jauh berbaloi kerana Sultan Abdul Mumin mahupun Temenggung tiada masalah sekiranya hak bertukar tangan maka satu pemindahan pajakan baru berlaku pada tanggal 24 November 1865 dari Claude ke Torrey berlaku secara rasmi.  Pada masa inilah Sultan Abdul Momin telah menobatkan Torrey sebagai Raja Ambong dan Marudu yang menyaksikan beliau berkuasa penuh ke atas wilayah Kimanis.

Pada pertengahan Disember 1865, buat kali pertama Torrey berserta rakan kongsi perniagaannya di dalam Syarikat Perdagangan Amerika dengan membawa bersama tukang-tukang kayu dan buruh telah berlayar menuju ke Kimanis.

Kapal Ellena menjadi kapal utama di dalam misi mereka itu dan apabila mula menjejakkan kaki di Kimanis itulah, Torrey menamakan kawasan Kimanis termasuk Ambong dan Marudu sebagai Koloni Ellena mengambil bersempena nama kapal peribadinya “Ellen”.

Dan Koloni Ellena ini merupakan wilayah rasmi koloni Amerika Syarikat di bumi Borneo dengan pentadbiran sepenuhnya dikawal oleh Torrey yang digelar Raja Ambong dan Marudu oleh Sultan Brunei.

Hanya ketika berada di Koloni Ellena inilah Torrey mendapati bahawa ia kaya dengan sumber asli dan hutan malahan tanah pamahnya cukup subur.  Untuk itu Torrey berhasrat untuk menggodek hasil arang batu di kawasan tersebut.

Menurut Torrey, arang batu itu amat berguna untuk kegunaan kapal tentera Amerika Syarikat yakni sebagai alternatif kepada Pulau Victoria atau Labuan sekarang yang mempunyai lombong arang batunya sendiri tetapi didominasi oleh British.

Selain itu Koloni Ellena juga cukup baik untuk dijadikan satu bandar pelabuhan bagi industri perkapalan kerana kedudukan geografinya yang strategik serta terlindung dari ancaman lanun dan sebagainya.

Atas sebab-sebab untuk mencari modal yang lebih besar, pada tahun1866 Torrey telah belayar ke Hong Kong kembali.  Ketika ketiadaan beliau, Koloni Ellena adalah dibawah jagaan Thomas Bradley Harris iaitu rakan kongsi Torrey.

Namun sayangnya selepas beberapa ketika meninggalkan Harris di Koloni Ellena, Harris pula jatuh sakit terkena demam malaria yang akhirnya menemui ajal pada 22 Mei 1866. Kubur Harris sehingga sekarang masih lagi ada di satu kawasan yang dinamakan Bukit Gabenor di Kimanis.

Selepas itu Koloni Ellena ditadbir pula oleh rakan-rakan kongsi Torrey berbangsa Cina di dalam Syarikat Perdagangan Amerika.  Pada ketika itulah syarikat ini mengembleng buruh-buruh cina mereka untuk membuka seberapa banyak tanah yang baru untuk dijadikan ladang kopi dan tebu serta sawah padi.

Buruh-buruh tempatan turut sama digunakan dengan upah yang setimpal serta dilayan dengan penuh professional.  Ini menyebabkan hubungan Syarikat Perdagangan Amerika dengan penduduk tempatan Kimanis amat baik.

Melalui penduduk tempatan yang digalakkan untuk memunggut hasil hutan sebagai sumber ekonomi mereka yang kemudiannya dijual kepada SPA seperti getah perca, champor dan sarang burung menjadikan usaha SPA amat dihargai oleh mereka.

Walaupun pada mulanya usaha SPA dan Torrey di Koloni Ellena dilihat mendatangkan hasil namun ia masih lagi merugikan perniagaan mereka.  Modal yang lebih besar sentiasa diperlukan namun usaha untuk mendapatkan suntikan modal daripada peniaga-peniaga Amerika Syarikat amatlah sukar.  Ini menyebabkan secara perlahan-lahan perniagaan SPA di Kimanis semakin meruncing kewangannya sehingga tidak mampu lagi membayar upah buruh-buruh yang ada.

Dan sekaligus ini menyebabkan Torrey mahupun Syarikat Perdagangan Amerika yang menanggung kerugian tidak lagi mampu membayar wang pajakan Kimanis kepada Claude yang kemudiannya menyalurkannya kepada Sultan Abdul Mumin dan Temenggung.

Ini memaksa Claude menghantar surat peguamnya yang menuntut pembayaran segera pada tangga 12 September 1866.  Torrey yang sudah hilang punca bertindak meninggalkan Koloni Ellena pada Disember 1866 dan tidak pernah kembali lagi selepas itu.  Koloni Ellena ditinggalkan sebegitu sahaja tanpa ditadbir seperti yang dijanjikan.

Tindakan Torrey yang lesap sebegitu sahaja menyebabkan Claude berang dan dikatakan beliau meminta Sultan Brunei untuk membatalkan perjanjian konsesi Kimanis dan diberikan kepada syarikat yang berminat.  Namun begitu Sultan Momin tidaklah mengikut saranan Claude sebaliknya membiarkan Kimanis diperintah secara tradisi seperti sebelumnya.

Torrey pula pada tahun 1868 telah ke California di dalam usahanya untuk mencari modal namun sayangnya masih tiada yang berminat telahan lagi pada waktu itu jugalah Amerika Syarikat telah mengeluarkan dasar-dasar pelaburan seberang lautnya yang ketat.

Di saat-saat akhir sebelum pajakan konsesi tamat pada tahun 1875 itulah, Torrey bertemu dengan Gustavus Baron de Overbeck lantas menjual hak konsesinya kepada beliau sebanyak 15,000 dollar. Sejak itulah satu koloni Amerika Syarikat yang satu-satunya di Borneo bertukar tangan kepada seorang bangsa Jerman. Koloni Ellena sudah runtuh maka Torrey meninggalkan Koloni Ellena untuk kesekian kalinya dan kembali ke tanahair Amerika Syarikat.

Pada tahun 1877, Torrey dilantik sebagai Timbalan Konsul Amerika di Siam dan meletak jawatan pada tahun 1880 tetapi masih menetap di Siam sehinggalah pada tahun 1883 beliau kembali ke Amerika Syarikat.

Pada tanggal 22 June 1885, Torrey disahkan meninggal dunia akibat serangan sakit jantung di kediamannya di Roxbury.  berita kematiannya menghiasi dada-dada akhbar di AS kerana dialah satu-satunya raja yankee yang pernah memerintah sebuah koloni Amerika Syarikat di Borneo.  Torrey disemadikan di Tanah Perkuburan Forest Hills.

RUJUKAN: